ΑΜΦΙΚΤΥΩΝ: Από το Μοσχοχώρι Φθιώτιδας, μετανάστες στην Αμερική (1907-1916)\nΣτις τελευταίες δεκαετίες του 19ου αιώνα ο πληθυσμός του Μοσχοχωρίου, παρουσίασε αύξηση κατά 16 % (βλ. Πίνακα 1). Νέα μικρότερη αύξηση σημείωσε το 1920 κατά 11 % φτάνοντας τους 719 κατοίκους.\nΗ ζωή των κατοίκων και η οικονομία της γύρω περιοχής στα χρόνια εκείνα στηριζόταν κυρίως στη γεωργία και πολύ λιγότερο στην κτηνοτροφία. Η καθυστέρηση της διανομής των απαλλοτριωμένων τσιφλικιών της κοιλάδας του στους ακτήμονες, έκανε δύσκολη τη διαβίωση αυτών.\nΈνα ποσοστό κατοίκων από τους μεγαλύτερους στην ηλικία ήταν αναλφάβητοι (πολύ δε περισσότερο οι γυναίκες), όπως και κάποια από τα παιδιά τους. Οι γυναίκες είχαν το μεγάλο φορτίο τόσο του σπιτιού και των παιδιών όσο και των αγροτικών (γεωργικών ή κτηνοτροφικών) εργασιών. Τα παιδιά βοηθούσαν στις εργασίες ακολουθώντας το πατρικό επάγγελμα. Τα οικονομικά των σπιτιών ήταν περιορισμένα γι’ αυτές τις οικογένειες.\nΈτσι, το έτος 1907, έφυγαν από τους πρώτους οι : Γεώργιος Λύκος και Ιωάννης Σταματόπουλος. Το 1910 o αριθμός των μεταναστών έφτασε τους 13! Μαζί τους έφυγαν και άλλοι από γειτονικά χωριά. Πήγαν στην Αμερική κι έδωσαν διέξοδο στην ανέχεια, επιτρέποντας και υλοποιώντας το όνειρο μιας καλύτερης ζωής, αλλά ταυτόχρονα αποτέλεσαν και το παράδειγμα που ενθάρρυνε τους επόμενους.\nΔίνονται μερικά στατιστικά στοιχεία των μεταναστών του Μοσχοχωρίου: Συγκεκριμένα από τους 78 μετανάστες που κατέγραψε αυτή η εργασία, 13 άτομα (δηλ. ποσοστό 16 %) έφυγαν το 1910 και 15 άτομα (ποσοστό 18 %) έφυγαν το 1912. Το 1914 άλλοι 17 μετανάστες εγκατέλειψαν το Μοσχοχώρι για την Αμερική (δηλ. 22 %). Θα μεταναστεύσει συνολικά ποσοστό 12% του πληθυσμού του Μοσχοχωρίου, που είναι μιάμιση φορά μεγαλύτερο από το μέσο όρο της Ελλάδος ! Αυτό δείχνει την οικονομική πίεση που δέχονταν οι οικογένειες και οδηγούνταν στη μετανάστευση.\nΘυμίζουμε ότι στην εικοσαετία 1900-1920 ο μεταναστευτικός πυρετός στην Ελλάδα θα κορυφωθεί και η χώρα μας θα χάσει το 8% του συνολικού της πληθυσμού. Τότε 25.000 άνθρωποι περίπου εγκατέλειπαν ετησίως την Ελλάδα.\nΣτο σύνολο των μεταναστών κυριαρχεί το αρσενικό φύλο. Μελετώντας την ηλικιακή κατανομή συμπεραίνουμε ότι κυριάρχησαν οι πιο παραγωγικές ηλικίες 21-30 ετών, με 32 μετανάστες. Σε ομάδες ηλικιών, οι αντίστοιχοι αριθμοί μεταναστών δίνονται στον παρατιθέμενο πίνακα 3. Ο μέσος όρος των ηλικιών των 79 μεταναστών του Μοσχοχωρίου ήταν 28 έτη.\nΣε μεγαλύτερη απ’ όλους ηλικία πήγαν στην Αμερική : (α) Κωνσταντίνος Λύκος, ετών 45 (πήγε το 1913), (β) Νικόλαος Λύκος, ετών 44 (πήγε το 1913) και (γ) Δημήτριος Ελευθερόπουλος, ετών 41 (πήγε το 1913)\nΤις μικρότερες ηλικίες είχαν : (α) Ευάγγελος Μητρόπουλος (16 ετών) που πήγε το 1911, (β) Αθανάσιος Αναγνώστου (18 ετών) πήγε το 1914, (γ) Κων/νος Λαμπρόπουλος (18 ετών) πήγε το 1913 και (δ) Λύκος Γεώργιος (18 ετών) πήγε το 1914.\nΟι περισσότεροι μετανάστες ήταν ανύπαντροι. Πιο συγκεκριμένα από τους 79 μετανάστες, οι 41 είναι άγαμοι (ποσοστό 52 %) και οι υπόλοιποι 38 ήταν έγγαμοι (βλ. πίνακα 4).\nΑπό τις ευρύτερες οικογένειες της Αταλάντης τους περισσότερους - αριθμητικά - μετανάστες στην Αμερική κατέγραψαν τα επώνυμα : Λύκος, Μητσόπουλος, Αργυρόπουλος, Λαμπρόπουλος, Πανόπουλος, Ασημάκης, Καρακάντζας, Παπαποστόλου, Σφαλτός, κλπ.\nΑπό το σύνολο των μεταναστών, εντοπίστηκαν 15 άτομα που έκαναν διπλό ή τριπλό ταξίδι στην Αμερική. Ο συνήθης λόγος ήταν η στράτευση για τους Βαλκανικούς πολέμους 1912-13 και μετά έφυγαν πάλι. Άλλος λόγος ήταν για τη συνοδεία και άλλων μελών της οικογένειας. Τα ονόματα και οι διπλοί προορισμοί ακολουθούν:\n1. Ιωάννης Ασημάκης : Το α’ ταξίδι έγινε την περίοδο 1907-09. Το β’ ταξίδι έγινε το 1912 στην Χάιντενβιλ της Μασαχουσέτης.\n2. Κωνσταντίνος Λύκος : Το α’ ταξίδι έγινε την περίοδο 1910-12 στο Ιλινόις. Το β’ ταξίδι έγινε το 1913 στο Σικάγο.\n3. Γεώργιος Αργυρόπουλος : Το α’ ταξίδι έγινε την περίοδο 1910-12 στη Δυτ. Βιρτζίνια. Το β’ ταξίδι έγινε το 1914 στο Χουήλιν (Wheeling) της Δυτ. Βιρτζίνια.\n4. Ιωάννης Αργυρόπουλος : Το α’ ταξίδι έγινε την περίοδο 1910-12 στην Αϊόβα. Το β’ ταξίδι έγινε το 1914 στο Ντάβενπορτ της Αϊόβα.\n5. Γεώργιος Ασημάκης : Το α’ ταξίδι έγινε την περίοδο 1910-12 στην πόλη Χουήλιν (Wheeling) της Δυτ. Βιρτζίνια. Το β’ ταξίδι έγινε το 1914 πάλι στον ίδιο προορισμό.\n6. Ιωάννης Γκάρλας : Το α’ ταξίδι έγινε την περίοδο 1911-12 στη Δυτ. Βιρτζίνια. Το β’ ταξίδι έγινε το 1914 στο Χουήλιν (Wheeling) της Δυτ. Βιρτζίνια.\n7. Αθανάσιος Θάνος : Το α’ ταξίδι έγινε το 1912 στο Χουήλιν (Wheeling) της Δυτ. Βιρτζίνια. Το β’ ταξίδι έγινε το 1914 πάλι στον ίδιο προορισμό.\n8. Δημήτριος Μαυρωτάς : Το α’ ταξίδι έγινε την περίοδο 1907-11 στο Πάλο της Καλιφόρνια. Το β’ ταξίδι έγινε το 1914 στην Χάιντενβιλ της Μασαχουσέτης.\n9. Ηλίας Μαυρωτάς : Το α’ ταξίδι έγινε την περίοδο 1907-11 στην Καλιφόρνια. Το β’ ταξίδι έγινε το 1914 στην Χάιντενβιλ της Μασαχουσέτης.\n10. Νικόλαος Πανόπουλος : Το α’ ταξίδι έγινε την περίοδο 1910-12 στην πόλη Χουήλιν (Wheeling) της Δυτ. Βιρτζίνια. Το β’ ταξίδι έγινε το 1914 πάλι στον ίδιο προορισμό.\n11. Στυλιανός Παπαποστόλου : Το α’ ταξίδι έγινε την περίοδο 1910-12 στην πόλη Χουήλιν (Wheeling) της Δυτ. Βιρτζίνια. Το β’ ταξίδι έγινε το 1914 πάλι στον ίδιο προορισμό.\n12. Ηλίας Πήχας : Το α’ ταξίδι έγινε την περίοδο 1912-13 στην πόλη Χουήλιν (Wheeling) της Δυτ. Βιρτζίνια. Το β’ ταξίδι έγινε το 1914 πάλι στον ίδιο προορισμό.\n13. Παναγής Υφαντής : Το α’ ταξίδι έγινε την περίοδο 1910-13 στο Ντιτρόιτ του Μίτσιγκαν. Το β’ ταξίδι έγινε το 1914 πάλι στον ίδιο προορισμό.\n14. Γεώργιος Βελέντζας : Το α’ ταξίδι έγινε την περίοδο 1917-11 στην πόλη Χουήλιν (Wheeling) της Δυτ. Βιρτζίνια. Το β’ ταξίδι έγινε το 1915 πάλι στον ίδιο προορισμό.\n15. Δημήτριος Μαυρωτάς : Το α’ ταξίδι έγινε την περίοδο 1910-13 στη Φιλαδέλφεια της Πενσυλβάνια. Το β’ ταξίδι έγινε το 1915 στη Νέα Υόρκη.\nΆλλη επιλογή ταξιδιού των μεταναστών ήταν να περάσουν από ελληνικό λιμάνι (Πειραιά, Πάτρα, κ.ά.) σε ξένο λιμάνι (Νάπολη ή Γένοβα της Ιταλίας, στη Χάβρη ή Μασσαλία της Γαλλίας). Από εκεί, έπαιρναν άλλο ατμόπλοιο (ξένης εταιρείας) κι έφταναν στην Αμερική. Τέτοια πλοία υπήρχαν πολλά όπως Laconia (1912), Carpathia, Argentina, Atlanta, San Giorgio, Giuseppe Verdi, Oceania, Rochambeau, Caroline, κ.ά.\nΗ επιλογή του πλοίου δεν είχε ιδιαίτερη σημασία για το μετανάστη εκτός από το κόστος του εισιτηρίου. Πυκνότερη κίνηση είχαν τα ξένης ιδιοκτησίας ατμόπλοια εφόσον ήταν αριθμητικά περισσότερα. Από ελληνικό λιμάνι, οι περισσότεροι μετανάστες της Αμφίκλειας (9 άτομα) ταξίδεψαν από την Πάτρα με το πλοίο “Laconia (1912)”.\nΜε το πλοίο “Patris” από το λιμάνι της Πάτρας, σε ένα ταξίδι, το 1912, έφυγαν 7 μετανάστες. Το 1916 από το ιταλικό λιμάνι της Νάπολης σε ένα άλλο ταξίδι, έφυγαν 4 μετανάστες με το πλοίο “Giuseppe Verdi”.\nΕλάχιστοι μετανάστες του Μοσχοχωρίου προτίμησαν τα ελληνικής πλοιοκτησίας καράβια.\nΠερισσότερα στοιχεία δίνονται στους παρατιθέμενους πίνακες 5 και 6.\nΟι περισσότεροι μετανάστες του Μοσχοχωρίου - όπως προαναφέρθηκε - προτίμησαν το μεγάλο ελληνικό λιμάνι της Πάτρας και πήραν το ατμόπλοιο για την Αμερική ή μέσω Ιταλίας ή Γαλλίας, απ’ όπου πήραν άλλο πλοίο για τον ίδιο τελικό προορισμό. Σε πλοία των 5-6 χιλιάδων κόρων, οι 1.000-1.300 επιβάτες της 3ης θέσης (οι μετανάστες) στοιβάζονταν σε πολύ στενούς χώρους, κάτω απ’ το κατάστρωμα.\n(α) Οι πόλεις των βορειοανατολικών πολιτειών της Δυτικής Βιρτζίνια, Νέας Υόρκης και Μασαχουσέτης.\n(β) Ελάχιστοι στις πολιτείες της Αϊόβα, του Κονέκτικατ, του Νιου Χαμσάιρ, Ιλινόις και Οχάιο.\n(γ) Απέφυγαν τις άλλες δυτικές πολιτείες και την Καλιφόρνια.\nΕπαγγέλματα των μεταναστών\nΗ μεγάλη πλειοψηφία των μεταναστών δήλωσε εργάτης (laborer, worker, workman). Αυτοί ήταν 50 άτομα (ποσοστό 63 %). Εργάτες σε φάρμα δήλωσαν 15 άτομα (ποσοστό 19 %). Αγρότες-κτηματίες (farmer) δήλωσαν 3 άτομα. Δύο άτομα δήλωσαν ράπτης (Δημ. Μαυρωτάς, Πέτρ. Πέτρου), ένας ήταν υποδηματοποιός (Αθαν. Σφαλτός), ένας ξυλουργός (Ταξ. Ζήρας) κι ένας δηλώθηκε ως μαθητής (Ευάγ. Μητρόπουλος). Για άλλους 6 μετανάστες δεν έχουμε στοιχεία.\nΜετά τον έλεγχο της υπηρεσίας Μετανάστευσης, οι άνθρωποι του Μοσχοχωρίου, όπως και κάθε άλλος μετανάστης, έφευγαν για τον τόπο τελικού προορισμού, με σκοπό την εγκατάσταση και την εύρεση εργασίας. Με επιστολές είχαν από πριν συνεννοηθεί πού και πώς θα φτάσουν στον τόπο, όπου τους περίμενε ο συγγενής, συμπατριώτης ή φίλος τους.\nΑπό τον παρατιθέμενο πίνακα φαίνεται ότι οι πλέον ζητούμενοι προορισμοί ήταν οι πολιτείες : Δυτ. Βιρτζίνια, Νέας Υόρκης και Μασαχουσέτης. Ακολούθησαν Οχάιο, Αϊόβα και Μιου Χαμσάιρ. Για τους κυριότερους τελικούς προορισμούς και για τους ανθρώπους της Αμφίκλειας που βρέθηκαν εκεί, θα δοθεί ένα σύντομο χρονικό.\nΣτην πολιτεία της Νέας Υόρκης : Κυρίως στην πόλη της Νέας Υόρκης (New York, Ν. Υ.). Πιο συγκεκριμένα :\nΤον Απρίλιο του 1907 ήρθαν ο Γεώρ. Λύκος και Ιωάν. Σταματόπουλος (οι πρωτοπόροι). Οι φίλοι τους Κων. Γκράβας και Δημ. Κουλούρης τους δέχτηκαν και βοήθησαν εκεί.\nΤο Μάρτιο του 1909 έφτασε μεμονωμένα ο Ιωάν. Λύκος, με έναν ξάδερφό του ήδη εκεί. Το Μάιο 1909 ακολούθησε ο Απ. Μπότης, κοντά στον αδερφό του Αντώνη.\nΤο Μάρτιο του 1910 αφίχθηκε ο Δημ. Μαυρωτάς. Ο φίλος του Ιωάν. Πότσης ήταν ο “δικός του άνθρωπος” στην ξένη γη. Τον Ιούνιο του 1910 ήρθε μεμονωμένα ο Γεώρ. Μητσόπουλςο, κοντά στο συγγενή του Κ. Γκράβα.\nΣτις 4 Ιανουαρίου 1911 κατέφθασε ο Στυλ. Παρίσης. Ο ανεψιός του Ιωάν. Μπλατσώρης τον στήριξε στην αναζήτηση εργασίας.\nΤο Σεπτέμβριο του 1912 αφίχθηκε μεμονωμένα ο Κων. Πότσας, κοντά στον ξάδερφό του Ιωάν. Πότσα.\nΤον Ιανουάριο του 1915 ήρθε μεμονωμένα ο Πέτ. Πέτρου, κοντά σε φίλο του. Τον Φεβρουάριο ακολούθησε μεμονωμένα ο Δημ. Μαυρωτάς, πάλι σε φιλικό πρόσωπο.\nΤο Δεκέμβριο του 1916 αφίχθηκε μεμονωμένα ο Γεώρ. Κελέσης, αναφέροντας ένα φίλο του εκεί.\nΣυνολικά στη Νέα Υόρκη, ήρθαν και εργάστηκαν 11 άνθρωποι του Μοσχοχωρίου.\nΣτη Δυτική Βιρτζίνια : Στην πόλη Χουήλιν κυρίως, λιγότεροι στην πόλη Φαίρμοντ και ένας στην κοινότητα Ουάτσον. Πιο συγκεκριμένα έχουμε :\nΣτην πόλη Χουήλιν (Wheeling, W.Va.) : Τον Ιούνιο του 1907 ήρθαν, από τους πρώτους, ο Ηλ. Μαυρωτάς και ο Μιλτ. Σφαλτός. Ο κοινός φίλος τους Αρ. Αργυρόπουλος τους υποδέχτηκε εκεί. Τον Ιούνιο του 1907 έφτασε μεμονωμένα ο Ζαχ. Κόκκοτας, κοντά στο φίλο του Ιωάν. Ταρνανά.\nΤο Μάρτιο του 1910 σημειώνουμε την άφιξη των Αθαν. Καρακάντζα και Ιωάν. Καρακάντζα. Οι ξάδερφοί τους Β. Αργυρόπουλος και Μιλ. Σφαλτός ήταν οι “δικοί τους άνθρωποι” εκεί.\nΤον Απρίλιο του 1910 κατέφθασαν οι Ιωάν. Αργυρόπουλος, Δημ. Συκάς και Νικ. Σφαλτός. Οι συγγενείς τους Αρ. Αργυρόπουλος και Μιλτ. Σφαλτός τους υποδέχτηκαν και εγκατέστησαν εκεί.\nΧουήλιν (κέντρο της πόλης)\nΤο Μάρτιο του 1912 αφίχθηκαν ο Χρ, Κόκκοτας και Γεώρ. Ριζόπουλος. Τους περίμεναν αδελφός και φίλος αντίστοιχα.\nΑρχές Απριλίου του 1912 ήρθε μεμονωμένα ο Ιωάννης Διαμαντής, κοντά στο φίλο Μιλτ. Σφαλτό.\nΤο Σεπτέμβριο 1912 σημειώνουμε την άφιξη των Ηλ. Πήχα και Θεόδ. Σπυρόπουλου. Οι ξάδερφοί τους Αθ. Πανόπουλος και Ζαχ. Κόκκοτας ήταν οι “δικοί τους άνθρωποι” εκεί.\nΤο Μάιο του 1913 έφτασαν ο Δημ. Ελευθερόπουλος και ο Κων. Λαμπρόπουλος. Οι φίλοι τους Ιωάν. Διαμαντής και Γεώρ. Ριζόπουλος που βοήθησαν στην εγκατάστασή τους εκεί.\nΤον Απρίλιο του 1914 ήρθαν ο Γεώρ. Αργυρόπουλος (β’ ταξίδι) και Στέφ. Συκάς, κοντά σε συγγενή και σε φίλο αντίστοιχα. Τον ίδιο μήνα ήρθε μεμονωμένα και ο Δημ. Ελευθερίου, με φίλο του εκεί το Ζαχ. Κόκκοτα.\nΤο Μάιο του 1914 έφτασε η μεγαλύτερη ομάδα μεταναστών, από τους : Γεώρ. Ασημάκη (β’ ταξίδι), Ιωάν. Γκάρλα (β’ ταξίδι), Ταξ. Ζήρα, Αθαν. Θάνο (β’ ταξίδι), Νικ. Πανόπουλο (β’ ταξίδι), Στυλ. Παπαποστόλου (β’ ταξίδι) και Ηλ. Πήχα (β’ ταξίδι). Οι συγγενείς Ιωάν. Διαμαντής, Γ. Σερπιώτης, Αθ. Καριολίλης, Ζαχ. Κόκκοτας και οι φίλοι Γεώρ. Μανώλης και Χρ. Κόκκοτας τους περίμεναν και υποστήριξαν στην αναζήτηση εργασίας.\nΤο Μάρτιο του 1915 αφίχθηκαν ο Γεώρ. Βελέντζας (β’ ταξίδι) και ο Κωνστ. Κωστής, κοντά σε φίλο και συγγενή αντίστοιχα.\nΣτην πόλη Φαίρμοντ (Fairmont, W.Va.) : Το Νοέμβριο του 1910 έφτασαν οι Γεώργ. Ασημάκης, Κωνστ. Καρακάντζας και Στέφ. Λιακούμης, Οι συγγενείς τους Γεώρ. Στεργίου και Αθαν. Καρακάντζας περίμεναν και βοήθησαν στην αναζήτηση εργασίας.\nΤο Μάιο του 1913 ήρθαν ο Κωνστ. Λαμπρόπουλος και Κωνστ. Λύκος, κοντά σε φίλους.\nΣτην κοινότητα Ουάτσον (Watson, W.Va.) : Το Μάρτιο του 1911 ήρθε ο Περ. Αγραφιώτης, κοντά στον ξάδερφό του Γ. Μαλάκα.\nΣυνολικά στη Δυτική Βιρτζίνια ήρθαν 33 άτομα (27 μετανάστες στην πόλη Χουήλιν, 5 στο Φαίρμοντ και 1 μετανάστης στο χωριό Ουάτσον). Ειδικά η πόλη Χουήλιν μπορεί να θεωρηθεί παροικία του Μοσχοχωρίου για τα χρόνια εκείνα.\nΣτη Μασαχουσέτη : Στην πόλη Χάιντενβιλ (Haydenville, Mass.) μόνον. Πιο συγκεκριμένα έχουμε :\nΤο Φεβρουάριο του 1911 ήρθαν οι Ευάγγελος Μητρόπουλος, Γεώρ. Πράστας και Αθαν. Σφαλτός. Οι γνωστοί ή φίλοι Χρ. Γκράβας και Γεώρ. Ακρίβος τους περίμεναν εκεί.\nΤο Μάρτιο του 1911 αφίχθηκε ο Κώσ. Μητσόπουλος, κοντά στο θείο του Γεώρ. Ακρίβο.\nΤο Μάρτιο του επόμενου έτους 1912, κατέφθασαν οι Ιωάν. Ασημάκης, Αθαν. Θάνος Και Ιωάν. Καρκαλής. Οι ξάδερφοί τους Γ. Μητσόπουλος και Θωμ. Κωσταρέλος ήταν οι “δικοί τους άνθρωποι” στην ξένη γη.\nΤο Μάιο του 1914 ήρθαν ο Δημ. Μαυρωτάς (β’ ταξίδι) και ο Ηλ. Μαυρωτάς (β’ ταξίδι). Οι φίλοι Αθ. Καριοφίλης και Γεώρ. Παπακωστάκης τους συμπαραστάθηκαν άμεσα.\nΣυνολικά, στην Μασαχουσέτη (Χάιντενβιλ) ήρθαν και εργάστηκαν 9 άνθρωποι του Μοσχοχωρίου.\nΣτην Αϊόβα : Στην πόλη Ντάβενπορτ (Davenport, Iowa). Πιο συγκεκριμένα έχουμε :\nΤο Φεβρουάριο του 1910 αφίχθηκε ο Αθαν. Παπαποστόλου. Ο ξάδερφός του Αχ. Τζιβάρας ήταν ήδη εκεί.\nΤον Ιούνιο του 1913 ήρθε μεμονωμένα ο Δημ. Αλογάς, κοντά στο φίλο του Δημ. Επίσκοπο.\nΤον Απρίλιο του 1914 έφτασαν ο Ιωάν. Αργυρόπουλος (β’ ταξίδι) και Σπ. Κομματάς. Ο φίλος Παπαδόπουλος και Αθ. Λύκος τους βοήθησαν στον ξένο τόπο.\nΣυνολικά, στην Αϊόβα (στο Ντάβενπορτ) ήρθαν και εργάστηκαν 4 άνθρωποι του Μοσχοχωρίου.\nΜπρίτζπορτ (Main st.), Κονέκτικατ (1912)\nΣτο Κονέντικατ : Στην πόλη Μπρίτζπορτ (Bridgeport, Conn.). Πιο συγκεκριμένα έχουμε :\nΤο Νοέμβριο του 1910 αφίχθηκε μεμονωμένα ο Στέλ. Παπαποστόλου (α’ ταξίδι), κοντά στον ξάδερφο Ν. Πανόπουλο.\nΤο Μάρτιο του 1912 ήρθε ο Αθαν. Πανόπουλος, κοντά στον αδερφό του Νικ. Πανόπουλο\nΣυνολικά, στο Κονέκτικατ (στο Μπρίτζπορτ) ήρθαν και εργάστηκαν 2 άνθρωποι του Μοσχοχωρίου.\nΜάντσεστερ (κέντρο της πόλης)\nΣτο Νιού Χαμσάιρ και συγκεκριμένα στο Μάντσεστερ (Manchester, N.H.) έχουμε :\nΤο Νοέμβριο του 1909 ήρθαν ο Γεώρ. Αργυρόπουλος (α’ ταξίδι) και Γεώρ. Μαλάκας. Ο κοινός φίλος τους Σ. Αμπράζος ήταν ο “δικός τους άνθρωπος” εκεί.\nΣυνολικά, στο Νιου Χαμσάιρ (στο Μάντσεστερ) ήρθαν και εργάστηκαν 2 άνθρωποι του Μοσχοχωρίου.\nΣτο Ιλινόις και συγκεκριμένα στο Σικάγο (Chicago, Ill.) έχουμε :\nΤο Μάιο του 1913, έφτασε ο Κωνστ. Λύκος (στο β’ ταξίδι).\nΤον Απρίλιο του 1914 ήρθε μεμονωμένα ο Γεώργιος Λύκος. Τον περίμενε πατέρας του Κώστας Λύκος.\nΣυνολικά, στο Ιλινόις (στο Σικάγο) ήρθαν και εργάστηκαν 2 άνθρωποι του Μοσχοχωρίου.\nΣτο Ποκατέλο (Pocatello, Idaho) : Πήγαν ο Σπύρος Ζάρδας και ο Γεώργ. Κοντογιάννης (το Μάρτιο 1912). Ο Νικόλαος Κοντογιάννης τους βοήθησε εκεί.\nΣτο Κολόμπους (Columbus, Ohio) : Πήγε ο Βασ. Λαμπρόπουλος (τον Απρίλιο 1911).\nΣτο Ντιτρόιτ (Detroit, Mich.) : Πήγε ο Παν. Υφαντής (τον Ιούνιο 1914).\nΣτο Μαίηναρντ (Maynard, Ohio) : Πήγε ο Νικ. Πανόπουλος (τον Φεβρουάριο 1910).\nΣτην Ξενία (Xenia, Ohio) : Πήγε ο Κων. Βελέντζας (το Μάρτιο 1912).\nΣτην Ομάχα (Omaha, Nebr.) : Πήγε ο Ιωάν. Μητρόπουλος (το Μάιο 1909).\nΣτο Πίτσμπουργκ (Pittsburg, Pa.) : Πήγε ο Αθαν. Αναγνώστου (τον Απρίλιο 1914).\nΣτο Σάνυσάιντ (Sunnyside, Utah) : Πήγε ο Ιωάν. Αναγνώστου ( το Φεβρουάριο 1911).\n5. Αλφαβητικός πίνακας των μεταναστών του Μοσχοχωρίου Λαμίας\nΑπό το αμερικανικό αρχείο του νησιού Έλλις (Ellis island) μέσω του Διαδικτύου (internet) βρέθηκαν οι περισσότεροι μετανάστες του Μοσχοχωρίου Λαμίας που έφτασαν στις Η.Π.Α. και καταγράφηκαν. Από το 1892 έως το 1924, περισσότεροι από 22 εκατομμύρια μετανάστες, επιβάτες, και μέλη πληρώματος των πλοίων ήρθαν στις ΗΠΑ μέσω του νησιού Ellis και του λιμένα της Νέας Υόρκης και έχουν καταγραφεί. Τα βασικά στοιχεία των μεταναστών του Μοσχοχωρίου δίνονται συνοπτικά στον παρακάτω πίνακα (με αλφαβητική σειρά και έτσι ακριβώς, όπως τα κατέγραψαν στην Υπηρεσία Μετανάστευσης των ΗΠΑ):\n1 Αγραφιώτης Περικλής 13-3-1911 20 όχι Martha Washington Πάτρα\n2 Αλογάς Δημήτριος 17-6-1913 37 ναι Niagara Χάβρη\n3 Αλογάς Νικόλαος 5-9-1916 37 ναι Giuseppe Verdi Νάπολη\n4 Αναγνώστου Αθανάσιος 17-4-1914 18 όχι Rochambeau Χάβρη\n5 Αναγνώστου Ιωάννης 24-2-1911 38 ναι Oceania Πάτρα\n6 Αργυρόπουλος Γεώργ. 24-11-1909 20 όχι Oceania Πάτρα\n7 Αργυρόπουλος Γεώργ. 2-4-1914 29 όχι Laconia (1912) Πάτρα\n8 Αργυρόπουλος Ιωάννης 14-4-1910 23 όχι San Giananni Νάπολη\n9 Αργυρόπουλος Ιωάννης 17-4-1914 23 όχι Rochambeau Χάβρη\n10 Αργυρόπουλος Ιωάννης 5-9-1916 36 όχι Giuseppe Verdi Νάπολη\n11 Ασημάκης Γεώργιος 23-11-1910 30 ναι Patris Πειραιεύς\n12 Ασημάκης Γεώργιος 17-5-1914 33 ναι Laconia (1912) Πάτρα\n13 Ασημάκης Ιωάννης 14-3-1912 37 ναι Patris Πειραιεύς\n14 Βελέντζας Γεώργιος 9-3-1915 36 ναι Carpathia Πειραιεύς\n15 Βελέντζας Κωνσταντ. 14-3-1912 25 ναι Patris Πειραιεύς\n16 Γκάρλας Ιωάννης 28-8-1912 30 ναι Carpathia Πάτρα\n17 Γκάρλας Ιωάννης 17-5-1914 33 ναι Laconia (1912) Πάτρα\n18 Διαμαντής Ιωάννης 6-4-1912 36 ναι Atlanta Πάτρα\n19 Ελευθερίου Δημήτριος 10-4-1914 40 ναι Argentina Πάτρα\n20 Ελευθερόπουλος Δημ. 1-5-1913 41 ναι Martha Washington Πάτρα\n21 Ζάρδας Σπύρος 14-3-1912 35 ναι Patris Πειραιεύς\n22 Ζήρας Ταξιάρχης 17-5-1914 39 ναι Laconia (1912) Πάτρα\n23 Θάνος Αθανάσιος 14-3-1912 25 όχι Patris Πειραιεύς\n24 Θάνος Αθανάσιος 17-5-1914 27 όχι Laconia (1912) Πάτρα\n25 Καρακάντζας Αθανάσιος 23-3-1910 27 όχι Argentina Πάτρα\n26 Καρακάντζας Ιωάννης Γ. 23-3-1910 27 όχι Argentina Πάτρα\n27 Καρακάντζας Κωνσταντ. 23-11-1910 19 όχι Patris Πειραιεύς\n28 Καρκαλής Ιωάννης 14-3-1912 30 όχι Patris Πειραιεύς\n29 Κελέσης Γεώργιος 16-12-1916 27 ναι Giuseppe Verdi Νάπολη\n30 Κόκκοτας Ζαχαρίας 30-6-1907 25 όχι Perugia Νάπολη\n31 Κόκκοτας Χρήστος 29-3-1912 35 ναι Oceania Πάτρα\n32 Κομματάς Σπύρος 17-4-1914 31 ναι Rochambeau Χάβρη\n33 Κοντογιάννης Γεώργιος 14-3-1912 30 ναι Patris Πειραιεύς\n34 Κοντόγιαννος Νικόλαος 5-9-1916 26 όχι Giuseppe Verdi Νάπολη\n35 Κωστής Κωνσταντίνος 9-3-1915 33 ναι Carpathia Πειραιεύς\n36 Λαμπρόπουλος Βασίλ. 4-4-1911 35 ναι Themistocles Πειραιεύς\n37 Λαμπρόπουλος Αθανάσ. 12-12-1913 19 όχι France Χάβρη\n38 Λαμπρόπουλος Κωνστ. 1-5-1913 18 όχι Martha Washington Πάτρα\n39 Λιακούμης Στέφανος 23-11-1910 25 ναι Patris Πειραιεύς\n40 Λύκος Γεώργιος 19-4-1907 35 ναι Gallia Πειραιεύς\n41 Λύκος Γεώργιος 14-4-1914 18 όχι Saxonia Πάτρα\n42 Λύκος Ιωάννης 25-3-1909 20 όχι Atlanta Πάτρα\n43 Λύκος Κωνσταντίνος 1-5-1913 45 ναι Martha Washington Πάτρα\n44 Λύκος Νικόλαος 12-12-1913 44 ναι France Χάβρη\n45 Μαλάκας Γεώργιος 24-11-1909 24 όχι Oceania Πάτρα\n46 Μαυρωτάς Δημήτριος 23-3-1910 30 ναι Argentina Πάτρα\n47 Μαυρωτάς Δημήτριος 17-5-1914 35 ναι Laconia (1912) Πάτρα\n48 Μαυρωτάς Δημήτριος 16-3-1915 34 ναι Athinai Πειραιεύς\n49 Μαυρωτάς Ηλίας 15-6-1907 35 ναι Italia Νάπολη\n50 Μαυρωτάς Ηλίας 17-5-1914 40 ναι Laconia (1912) Πάτρα\n51 Μητρόπουλος Ευάγγελ. 24-2-1911 16 όχι Oceania Πάτρα\n52 Μητρόπουλος Ιωάννης 16-5-1909 25 όχι Caroline Χάβρη\n53 Μητσόπουλος Γεώργιος 11-6-1910 19 όχι Eugenia Πάτρα\n54 Μητσόπουλος Κώστας 13-3-1911 22 όχι Martha Washington Πάτρα\n55 Μπότης Απόστολος 16-5-1909 25 όχι Caroline Χάβρη\n56 Πανόπουλος Αθανάσιος 14-3-1912 27 ναι Patris Πειραιεύς\n57 Πανόπουλος Αθανάσιος 5-9-1916 32 ναι Giuseppe Verdi Νάπολη\n58 Πανόπουλος Νικόλαος 13-2-1910 23 όχι Martha Washington Πάτρα\n59 Πανόπουλος Νικόλαος 17-5-1914 24 όχι Laconia (1912) Πάτρα\n60 Παπαποστόλου Αθανάσ. 13-2-1910 23 όχι Martha Washington Πάτρα\n61 Παπαποστόλου Στέλιος 28-11-1910 23 όχι Martha Washington Πάτρα\n62 Παπαποστόλου Στυλ. 17-5-1914 27 όχι Laconia (1912) Πάτρα\n63 Παρίσης Στυλιανός 4-1-1911 28 ναι Patris Πειραιεύς\n64 Πέτρου Πέτρος 21-1-1915 22 όχι Patris Πειραιεύς\n65 Πήχας Ηλίας 28-8-1912 32 όχι Carpathia Πάτρα\n66 Πήχας Ηλίας 17-5-1914 38 ναι Laconia (1912) Πάτρα\n67 Πότσας Κωνστ. 8-9-1912 19 όχι Patris Πειραιεύς\n68 Πράστας Γεώργιος 24-2-1911 20 όχι Oceania Πάτρα\n69 Ριζόπουλος Γεώργιος 29-3-1912 20 όχι Oceania Πάτρα\n70 Σπυρόπουλος Θεόδωρ. 28-8-1912 20 όχι Carpathia Πάτρα\n71 Σταματόπουλος Ιωάννης 19-4-1907 37 ναι Gallia Πειραιεύς\n72 Στεργίου Γεώργιος 2-12-1909 27 ναι Argentina Πάτρα\n73 Συκάς Δημήτριος 14-4-1910 22 όχι San Giovanni Νάπολη\n74 Συκάς Στέφανος 2-4-1914 20 όχι Laconia (1912) Πάτρα\n75 Σφαλτός Αθανάσιος 24-2-1911 20 όχι Oceania Πάτρα\n76 Σφαλτός Μιλτιάδης 15-6-1907 24 όχι Italia Νάπολη\n77 Σφαλτός Νικόλαος 14-4-1910 23 όχι San Giovanni Νάπολη\n78 Υφαντής Παναγής 16-6-1914 43 ναι Pannonia Πάτρα\n79 Φαρμάκης Κώστας 20-4-1912 35 ναι Macedonia Πειραιεύς\n6. Χρονικό της μετανάστευσης\nΑ. Οι πρωτοπόροι – Η αρχή στο 1907\nΣτη διάρκεια του έτους έγιναν 3 ταξίδια (2 ομαδικά και 1 από μεμονωμένο) προς την Αμερική. Συνολικά έφυγαν 5 μετανάστες από το Μοσχοχώρι. Πιο συγκεκριμένα :\nΗ πρώτη ομαδική αναχώρηση έγινε από 2 άτομα, τους Γεώργ. Λύκο και Ιωάν. Σταματόπουλο. Στις 26 Μαρτίου, από το λιμάνι του Πειραιά ταξίδεψαν με το πλοίο “Gallia” και στις 19 Απριλίου έφτασαν στην Αμερική. Το αρχειακό υλικό μας πληροφορεί ότι :\n· Ο Γεώργιος Λύκος ήταν τότε 35 ετών και παντρεμένος. Δήλωσε εργάτης και με 25 $ για τα πρώτα του έξοδα πήγαινε για δουλειά στη Νέα Υόρκη, όπου ήταν ο φίλος του Κωνσταντίνος Γκράβας.\n· Ο Ιωάννης Σταματόπουλος ήταν 37 ετών και παντρεμένος. Με 13 $ μαζί του, αναζητούσε δουλειά εργάτη στη Νέα Υόρκη, όπου είχε το φίλο Δημ. Κουλούρη.\nΗ δεύτερη ομαδική αναχώρηση περιλάμβανε 2 άτομα, τους Ηλ. Μαυρωτά και Μιλτ. Σφαλτό. Το ταξίδι τους έγινε τμηματικά. Από τον Πειραιά, με πλοίο πήγαν στην Ιταλία. Από το λιμάνι της Νάπολης, στις 30 Μαΐου έφυγαν με το πλοίο “Italia” και στις 15 Ιουνίου “πάτησαν πόδι” στο λιμάνι της Νέας Υόρκης. Γνωρίζουμε επιπλέον ότι :\n· Ο Ηλίας Μαυρωτάς ήταν 35 ετών και παντρεμένος. Ως εργάτης, με 10 $ στην τσέπη, έψαχνε για δουλειά στην πόλη Χουήλιν (Wheeling) της Δυτ. Βιρτζίνια, όπου ήταν ο φίλος του Αριστείδης Αργυρόπουλος.\n· Ο Μιλτιάδης Σφαλτός ήταν 24 ετών. Τελικός προορισμός του, με 11 $ μαζί του, για δουλειά εργάτη ήταν η πόλη Χουήλιν (Wheeling) της Δυτ. Βιρτζίνια, κοντά στον ξάδερφό του Αριστείδη Αργυρόπουλο.\nΗ μεμονωμένη αναχώρηση στο 1907 έγινε από το Ζαχαρία Κόκκοτα. Από την Ελλάδα με πλοίο έφτασε στην Ιταλία. Στις 13 Ιουνίου, από το λιμάνι της Νάπολης επιβιβάστηκε στο πλοίο “Perugia” και στις 30 Ιουνίου αποβιβάστηκε στο λιμάνι της Νέας Υόρκης. Ήταν τότε 25 ετών και αναλφάβητος. Ως τόπο προηγούμενης διαμονής δήλωσε τον Πειραιά. Πήγαινε για δουλειά εργάτη στην πόλη Χουήλιν (Wheeling) της Δυτ. Βιρτζίνια, όπου ήταν ο φίλος του Ιωάννης Ταρνανάς.\nΒ. Μικρή αύξηση μεταναστών στο 1909\nΣτη διάρκεια του έτους έγιναν 4 ταξίδια (2 ομαδικά και 2 από μεμονωμένους) προς την Αμερική. Συνολικά έφυγαν 6 άνθρωποι του Μοσχοχωρίου. Αναλυτικά έχουμε :\nΗ πρώτη μεμονωμένη αναχώρηση στο 1909 έγινε από τον Ιωάννη Λύκο. Στις 23 Φεβρουαρίου, από το λιμάνι της Πάτρας ταξίδεψε με το πλοίο “Atlanta” και στις 25 Μαρτίου αφίχθηκε στις ΗΠΑ. Ήταν τότε 20 ετών και αναλφάβητος. Στο Μοσχοχώρι είχε το θείο του Νικόλαο. Με 10 $ για τα πρώτα έξοδα, πήγαινε για δουλειά εργάτη στη Νέα Υόρκη, όπου είχε τον ξάδερφό του Ζ. Μαθιό (Matheon).\nΗ πρώτη ομαδική αναχώρηση στο 1909 έγινε από 2 άτομα, τους Ιωάν. Μητρόπουλο και Απ. Μπότη. Από την Ελλάδα έφυγαν με πλοίο μέχρι τη Γαλλία. Από το λιμάνι της Χάβρης, στις 3 Μαΐου επιβιβάστηκαν στο πλοίο “Caroline” και στις 16 Μαΐου αποβιβάστηκαν στο λιμάνι της Νέας Υόρκης. Τα διαθέσιμα στοιχεία του αρχείου μας αναφέρουν ότι :\n· Ο Ιωάννης Μητρόπουλος ήταν 25 ετών και αναλφάβητος. Δήλωσε εργάτης σε φάρμα. Η μητέρα του στο Μοσχοχώρι λεγόταν Ανθούλα. Με 14 $ μαζί του αναζητούσε δουλειά στην Ομάχα της Νεμπράσκα, όπου ήταν ο ξάδερφός του Ιωάννης Ζαχαρογιάννης.\n· Ο Απόστολος Μπότης (Botes) ήταν 25 ετών. Ο πατέρας του στην πατρίδα λεγόταν Δημήτριος. Τελικός προορισμός του (με 30 $ στην τσέπη) για δουλειά εργάτη σε φάρμα ήταν η Νέα Υόρκη, κοντά στον αδερφό του Αντώνη.\nΗ δεύτερη ομαδική αναχώρηση στο 1909 έγινε από διμελή ομάδα, που απαρτίστηκε από τους Γεώργ. Αργυρόπουλο και Γεώργ. Μαλάκα. Στις 8 Νοεμβρίου, από το λιμάνι της Πάτρας έφυγαν με το πλοίο “Oceania” και στις 24 Νοεμβρίου έφτασαν στην Αμερική. Ξέρουμε επιπλέον ότι :\n· Ο Γεώργιος Αργυρόπουλος ήταν 20 ετών και αναλφάβητος. Στο Μοσχοχώρι ήταν η μητέρα του Ελένη. Ως εργάτης σε φάρμα (με 25 $ μαζί του) έψαχνε για δουλειά στο Μάντσεστερ του Νιου Χαμσάιρ, όπου ήταν ο φίλος του Σ. Αμπράζος.\n· Ο Γεώργιος Μαλάκας (Malacas) ήταν 24 ετών και αναλφάβητος. Στο Μοσχοχώρι είχε τον αδελφό του Ιωάννη. Με 25 $ για τα πρώτα έξοδα, έψαχνε για δουλειά εργάτη σε φάρμα, στο Μάντσεστερ του Νιου Χαμσάιρ, όπου ήταν ο φίλος του Σ. Αμπράζος.\nΗ δεύτερη μεμονωμένη αναχώρηση στο 1909 έγινε από το Γεώργιο Στεργίου. Στα μέσα Νοεμβρίου, από το λιμάνι της Πάτρας, ταξίδεψε με το πλοίο “Argentina” και στις 2 Δεκεμβρίου “πάτησε πόδι” στο λιμάνι της Νέας Υόρκης. Ήταν τότε 27 ετών και παντρεμένος. Δυστυχώς άλλα στοιχεία ελλείπουν.\nΓ. Διπλασιασμός του μεταναστευτικού ρεύματος στο 1910\nΣτη διάρκεια του έτους έγιναν 6 ταξίδια (4 ομαδικά και 2 από μεμονωμένους) προς την Αμερική. Συνολικά έφυγαν 13 άνθρωποι του Μοσχοχωρίου. Αναλυτικά :\nΗ πρώτη ομαδική αναχώρηση στο 1910 έγινε από 2 άτομα, τους Νικ. Πανόπουλο και Αθαν. Παπαποστόλου. Από το λιμάνι της Πάτρας, στο τέλος Ιανουαρίου επιβιβάστηκαν στο πλοίο “Martha Washington” και στις 13 Φεβρουαρίου αποβιβάστηκαν στο λιμάνι της Νέας Υόρκης. Τα ελλιπή στοιχεία του αρχείου μας γνωρίζουν ακόμη ότι :\n· Ο Νικόλαος Πανόπουλος ήταν τότε 23 ετών. Τελικός προορισμός του (με 25 $ μαζί του) για δουλειά εργάτη ήταν η πόλη Μέιναρντ (Maynard) του Οχάιο, όπου ήταν ο φίλος του Α. Αργυρόπουλος.\n· Ο Αθανάσιος Παπαποστόλου ήταν 23 ετών. Γεννήθηκε στο Μοσχοχώρι, αλλά ως τόπο προηγούμενης διαμονής δήλωσε τη Λαμία. Αναζητούσε δουλειά εργάτη (με 25 $ στην τσέπη) στο Ντάβενπορτ της Αϊόβα, κοντά στον ξάδερφό του Αχ. Τζιβάρα.\nΗ δεύτερη ομαδική αναχώρηση στο 1910 αριθμούσε 3 άτομα, τους : Αθαν. Καρακάντζα, Ιωάν. Καρακάντζα και Δημ. Μαυρωτά. Στις 7 Μαρτίου, από το λιμάνι της Πάτρας, οι μετανάστες επιβιβάστηκαν στο πλοίο “Argentina” και στις 23 Μαρτίου αποβιβάστηκαν στο λιμάνι της Νέας Υόρκης. Το αρχειακό υλικό μας γνωρίζει ότι :\n· Ο Αθανάσιος Καρακάντζας ήταν 27 ετών. Δήλωσε εργάτης. Η μητέρα του στο Μοσχοχώρι λεγόταν Βασίλω. Με 25 $ για τα πρώτα έξοδα πήγαινε για δουλειά στην πόλη Χουήλιν (Wheeling) της Δυτ. Βιρτζίνια, κοντά στον ξάδερφό του Β. Αργυρόπουλο.\n· Ο Ιωάννης Καρακάντζας ήταν 27 ετών και αναλφάβητος. Ο πατέρας του στο χωριό λεγόταν Γεώργιος. Αναζητούσε δουλειά εργάτη (με 25 $ μαζί του) στην πόλη Χουήλιν (Wheeling) της Δυτ. Βιρτζίνια, όπου ήταν ο ξάδερφός του Μ. Σφαλτός.\n· Ο Δημήτριος Μαυρωτάς ήταν 30 ετών και παντρεμένος. Η γυναίκα του λεγόταν Καλλιόπη. Με 25 $ στην τσέπη έψαχνε για δουλειά εργάτη στη Νέα Υόρκη, όπου ήταν ο φίλος του Ιωάννης Πότσης.\nΠλοίο “San Giovanni” (Photo: Peabody Essex Museum)\nΗ τρίτη ομαδική αναχώρηση στο 1910 έγινε από τριμελή ομάδα και περιλάμβανε τους : Ιωάν. Αργυρόπουλο, Δημ. Συκά και Νικ. Σφαλτό. Το ταξίδι τους έγινε τμηματικά. Από την Ελλάδα έφυγαν με πλοίο για την Ιταλία. Από το λιμάνι της Νάπολης, στις 20 Μαρτίου ταξίδεψαν με το πλοίο “San Giovanni” και στις 14 Απριλίου έφτασαν στις ΗΠΑ. Ξέρουμε επιπλέον ότι :\n· Ο Ιωάννης Αργυρόπουλος ήταν 23 ετών και αναλφάβητος. Τον πατέρα του στο Μοσχοχώρι έλεγαν Αλέξιο. Ως εργάτης, με 25 $ μαζί του, πήγαινε για δουλειά στην πόλη Χουήλιν (Wheeling) της Δυτ. Βιρτζίνια, κοντά στον ξάδερφό του Μιλτιάδη Σφαλτό.\n· Ο Δημήτριος Συκάς ήταν 22 ετών. Ο πατέρας του λεγόταν Ευάγγελος. Προορισμός του (με 20 $ για τα πρώτα έξοδα) για δουλειά εργάτη ήταν η πόλη Χουήλιν (Wheeling) της Δυτ. Βιρτζίνια, όπου ήταν ο ξάδερφός του Αριστοτέλης Αργυρόπουλος.\n· Ο Νικόλαος Σφαλτός ήταν 23 ετών και αναλφάβητος. Η μητέρα του στο χωριό λεγόταν Κλυταιμνήστρα. Με 20 $ στην τσέπη, έψαχνε για δουλειά εργάτη στην πόλη Χουήλιν (Wheeling) της Δυτ. Βιρτζίνια, κοντά στον αδελφό του Μιλτιάδη.\nΗ πρώτη μεμονωμένη αναχώρηση στο 1910 έγινε από το Γεώργιο Μητσόπουλο. Στις 23 Μαΐου, από το λιμάνι της Πάτρας, αναχώρησε με το πλοίο “Eugenia” και στις 11 Ιουνίου “πάτησε πόδι” στο λιμάνι της Νέας Υόρκης. Ήταν τότε 19 ετών. Δήλωσε εργάτης σε φάρμα. Ο πατέρας του λεγόταν Νικόλαος. Τελικός προορισμός του (με 25 $) ήταν η Νέα Υόρκη, όπου ήταν ο συγγενής του Κ. Γκράβας.\nΗ τέταρτη ομαδική αναχώρηση στο 1910 έγινε από 3 άτομα, τους : Γεώρ. Ασημάκη, Κωνστ. Καρακάντζα και Στέφ. Λιακούμη. Στις 3 Νοεμβρίου, από το λιμάνι του Πειραιά, επιβιβάστηκαν στο ελληνόκτητο πλοίο “Patris” και στις 23 Νοεμβρίου αποβιβάστηκαν στο λιμάνι της Νέας Υόρκης. Τα στοιχεία του αρχείου μας πληροφορούν επίσης ότι :\n· Ο Γεώργιος Ασημάκης ήταν 30 ετών, αναλφάβητος και παντρεμένος. Η γυναίκα του λεγόταν Αικατερίνη. Αναζητούσε δουλειά εργάτη (με 25 $ για τα πρώτα έξοδα) στο Φαίρμοντ της Δυτ. Βιρτζίνια, όπου ήταν ο ξάδερφός του Γεώργιος Στεργίου\n· Ο Κωνσταντίνος Καρακάντζας ήταν 19 ετών. Στο Μοσχοχώρι είχε τη μητέρα του Βασιλική. Με 25 $ μαζί του, έψαχνε για δουλειά εργάτη στο Φαίρμοντ της Δυτ. Βιρτζίνια, κοντά στον αδελφό του Αθανάσιο Καρακάντζα.\n· Ο Στέφανος Λιακούμης ήταν 25 ετών και παντρεμένος. Η γυναίκα του λεγόταν Μαρία. Τελικός προορισμός του (με 25 $ στην τσέπη) για δουλειά εργάτη ήταν το Φαίρμοντ της Δυτ. Βιρτζίνια, κοντά στον ξάδερφό του Γεώργιο Στεργίου.\nΗ δεύτερη (και τελευταία) μεμονωμένη αναχώρηση στο 1910 έγινε από το Στέλιο Παπαποστόλου. Στις 14 Νοεμβρίου, από το λιμάνι της Πάτρας, ταξίδεψε με το πλοίο “Martha Washington” και στις 28 Νοεμβρίου έφτασε στην Αμερική. Ήταν τότε 23 ετών. Δήλωσε εργάτης σε φάρμα. Ο πατέρας του στο χωριό λεγόταν Κώστας. Με 20 $ για τα πρώτα αναγκαία έξοδα, πήγαινε για δουλειά στο Μπρίτζπορτ (Bridgeport) του Οχάιο, όπου ήταν ο ξάδερφός του Ν. Πανόπουλος.\nΔ. Πτώση του μεταναστευτικού ρεύματος στο 1911\nΣτη διάρκεια του έτους έγιναν μόνο 4 (2 ομαδικά και 2 από μεμονωμένους) προς την Αμερική, δηλ. λιγότερα ταξίδια, με αντίστοιχη μείωση του αριθμού μεταναστών. Συνολικά έφυγαν 8 άνθρωποι του Μοσχοχωρίου. Ας γίνουμε πιο συγκεκριμένοι :\nΗ πρώτη μεμονωμένη άφιξη στο 1911 έγινε από το Στυλιανό Παρίση. Από το λιμάνι του Πειραιά, στις 18 Δεκεμβρίου 1910 αναχώρησε με το πλοίο “Patris” και στις 4 Ιανουαρίου 1911 έφτασε στην Αμερική. Ήταν τότε 28 ετών και παντρεμένος. Ως τόπο γέννησης και κατοικίας δήλωσε τη Λαμία. Η γυναίκα του λεγόταν Πηνελόπη. Με 24 $ στην τσέπη, αναζητούσε δουλειά εργάτη στη Νέα Υόρκη, όπου ήταν ο ανεψιός του Ιωάννης Μπλατσώρης.\nΗ πρώτη ομαδική αναχώρηση στο 1911 αρίθμησε 8 άτομα. Την ομάδα συγκρότησαν οι : Ιωάν. Αναγνώστου, Ευάγ. Μητρόπουλος, Γεώργ. Πράστας και Αθαν. Σφαλτός. Από το λιμάνι της Πάτρας, στις 6 Φεβρουαρίου επιβιβάστηκαν στο πλοίο “Oceania” και στις 24 Φεβρουαρίου αποβιβάστηκαν στο λιμάνι της Νέας Υόρκης. Τα διαθέσιμα στοιχεία του αρχείου μας πληροφορούν επιπλέον ότι :\n· Ο Ιωάννης Αναγνώστου ήταν 38 ετών και παντρεμένος. Δήλωσε εργάτης σε φάρμα. Η γυναίκα του στο Μοσχοχώρι λεγόταν Βασιλική. Πήγαινε για δουλειά (με 25 $ για τα πρώτα έξοδα) στην πόλη Σάνυσάιντ (Sunnyside) της Γιούτα, κοντά στον αδερφό του Κ. Αναγνώστου.\n· Ο Ευάγγελος Μητρόπουλος ήταν 16 ετών. Γράφτηκε ως μαθητής (scholar). Ο προορισμός του ήταν η Χάιντενβιλ της Μασαχουσέτης, κοντά στο γνωστό του Χρ. Γκράβα.\n· Ο Γεώργιος Πράστας ήταν 20 ετών. Ο πατέρας του στο Μοσχοχώρι λεγόταν Νικόλαος. Ως εργάτης σε φάρμα, με 30 $ στην τσέπη, αναζητούσε δουλειά στην Χάιντενβιλ της Μασαχουσέτης, όπου ήταν ο φίλος του Γεώργ. Ακρίβος.\n· Ο Αθανάσιος Σφαλτός ήταν 20 ετών. Ήταν υποδηματοποιός (shoemaker). Η μητέρα του στο χωριό λεγόταν Κλυταιμνήστρα. Με 25 $ στην τσέπη έψαχνε για δουλειά στην Χάιντενβιλ της Μασαχουσέτης, όπου ήταν ο φίλος του Γ. Ακρίβος.\nΗ δεύτερη ομαδική αναχώρηση στο 1911, έγινε από δύο άτομα, τους Περ. Αγραφιώτη και Κώσ. Μητσόπουλο. Στις 27 Φεβρουαρίου, από το λιμάνι της Πάτρας έφυγαν με το πλοίο “Martha Washington” και στις 13 Μαρτίου έφτασαν στις ΗΠΑ. Επιπλέον στοιχεία μας γνωρίζουν ότι :\n· Ο Περικλής Αγραφιώτης ήταν 20 ετών. Δήλωσε εργάτης σε φάρμα. Στο Μοσχοχώρι είχε τον αδελφό του Δημήτριο. Προορισμός του (με 75 $ για τα πρώτα αναγκαία έξοδα) ήταν η τοποθεσία Γουάτσον (Watson) της Δυτ. Βιρτζίνια, κοντά στον ξάδερφό του Γ. Μαλάκα.\n· Ο Κώστας Μητσόπουλος ήταν 22 ετών. Η μητέρα του στο χωριό λεγόταν Γραμματική. Πήγαινε για δουλειά εργάτη σε φάρμα (με 30 $ μαζί του) στην Χάιντενβιλ της Μασαχουσέτης, κοντά στο θείο του Γ. Ακρίβο.\nΗ δεύτερη μεμονωμένη αναχώρηση στο 1911 έγινε από το Βασίλειο Λαμπρόπουλο. Στις 11 Μαρτίου, από το λιμάνι του Πειραιά ταξίδεψε με το πλοίο “Themistocles” και στις 4 Απριλίου “πάτησε πόδι” στο λιμάνι της Νέας Υόρκης. Ήταν τότε 35 ετών και παντρεμένος. Ήταν αγρότης-κτηματίας. Ως τόπο γέννησης και προηγούμενης διαμονής δήλωσε τη Λαμία. Η γυναίκα του λεγόταν Βασιλική. Με 25 $ στην τσέπη, πήγαινε για δουλειά στο Κολόμπους (Columbus) του Οχάιο, όπου ήταν ο ξάδερφός του Ιωάννης Μπουτάς.\nΕ. Νέα αύξηση των μεταναστών στο 1912\nΣτη διάρκεια του έτους έγιναν 6 ταξίδια (3 ομαδικά και 3 από μεμονωμένους) προς την Αμερική. Συνολικά έφυγαν 14 άτομα του Μοσχοχωρίου. Αναλυτικά :\nΗ πρώτη ομαδική αναχώρηση στο 1912 αριθμούσε 7 άτομα και περιλάμβανε τους : Ιωάν. Ασημάκη, Κων. Βελέντζα, Σπ. Ζάρδα, Αθ. Θάνο, Ιωάν. Καρκαλή, Γεώργ. Κοντόγιαννο και Αθ. Πανόπουλο. Από το λιμάνι του Πειραιά, στις 25 Φεβρουαρίου επιβιβάστηκαν στο πλοίο “Patris” και στις 14 Μαρτίου αποβιβάστηκαν στο λιμάνι της Νέας Υόρκης. Το υπάρχουν υλικό μας πληροφορεί γι’ αυτούς ότι :\n· Ο Ιωάννης Ασημάκης ήταν 37 ετών, αναλφάβητος και παντρεμένος. Η γυναίκα του στο Μοσχοχώρι λεγόταν Κωνστάντω. Έψαχνε για δουλειά εργάτη, με 24 $ μαζί του, στην πόλη Χάιντενβιλ της Μασαχουσέτης, κοντά στον ξάδερφό του Γ. Μητσόπουλο. Για τον Ιωάννη Ασημάκη αυτό ήταν το δεύτερο ταξίδι στην Αμερική. Είχε ξαναπάει την περίοδο 1907-1909 και εργάστηκε σε τόπο (είναι δυσανάγνωστος).\n· Ο Κωνσταντίνος Βελέντζας ήταν 25 ετών και παντρεμένος. Η γυναίκα του λεγόταν Παναγιού. Πήγαινε για δουλειά εργάτη (με 40 $ στην τσέπη) στην Ξενία (Xenia) του Οχάιο, όπου ήταν ο ξάδερφός του Βασίλειος Λαμπρόπουλος.\n· Ο Σπύρος Ζάρδας ήταν 35 ετών και παντρεμένος. Ως τόπο γέννησης και προηγούμενης διαμονής δήλωσε τη Λαμία. Ο πατέρας του λεγόταν Γεώργιος. Ο προορισμός του για δουλειά εργάτη (με 25 $) ήταν το Ποκατέλλο του Αϊντάχο, όπου ήταν ο κουνιάδος του Νικόλαος Κοντογιάννης.\n· Ο Αθανάσιος Θάνος ήταν 25 ετών. Ο πατέρας του λεγόταν Κωνσταντίνος. Αναζητούσε δουλειά εργάτη (με 21 $ μαζί του) στην Χάιντενβιλ (Haydenville) της Μασαχουσέτης, κοντά στον ξάδερφό του Θωμά Κωσταρέλο.\n· Ο Ιωάννης Καρκαλής ήταν 30 ετών και παντρεμένος. Η γυναίκα του λεγόταν Στυλιανή. Ο τελικός προορισμός του (με 20 $) για δουλειά εργάτη ήταν η Χάιντενβιλ (Haydenville) της Μασαχουσέτης, κοντά στον ξάδερφό του Θωμά Κωσταρέλο.\n· Ο Γεώργιος Κοντογιάννης ήταν 30 ετών και παντρεμένος. Τη γυναίκα του στο Μοσχοχώρι έλεγαν Μαριγώ. Πήγαινε για δουλειά εργάτη, με 25 $ για τα πρώτα του έξοδα, στο Ποκατέλλο του Αϊντάχο, κοντά στο αδερφό του Νικόλαο.\n· Ο Αθανάσιος Πανόπουλος ήταν 27 ετών και παντρεμένος. Η γυναίκα του λεγόταν Αικατερίνη. Με 25 $ μαζί του αναζητούσε δουλειά εργάτη στην πόλη Μπρίτζπορτ (Bridgeport) του Οχάιο, κοντά στον αδελφό του Νικόλαο Πανόπουλο.\nΗ δεύτερη ομαδική αναχώρηση στο 1912 έγινε από δύο άτομα, τους Χρ. Κόκκοτα και Γεώργ. Ριζόπουλο. Στις 11 Μαρτίου, από το λιμάνι της Πάτρας έφυγαν με το πλοίο “Oceania” και στις 29 Μαρτίου έφτασαν στην Αμερική. Ξέρουμε ακόμη ότι :\n· Ο Χρήστος Κόκκοτας ήταν 35 ετών, αναλφάβητος και παντρεμένος. Δήλωσε εργάτης σε φάρμα. Η γυναίκα του στο χωριό λεγόταν Γιαννούλα. Με 25 $ στην τσέπη έψαχνε για δουλειά στην πόλη Χουήλιν (Wheeling) της Δυτ. Βιρτζίνια, κοντά στον αδελφό του Ζαχ. Κόκκοτα.\n· Ο Γεώργιος Ριζόπουλος ήταν 20 ετών. Ο πατέρας του στο Μοσχοχώρι λεγόταν Κώστας. Πήγαινε για δουλειά εργάτη σε φάρμα (με 30 $ για τα πρώτα έξοδα) στην πόλη Χουήλιν της Δυτ. Βιρτζίνια, όπου ήταν ο φίλος του Θ. Σεσκιώτης.\nΗ πρώτη μεμονωμένη αναχώρηση στο 1912 έγινε από τον Ιωάννη Διαμαντή. Στις 14 Μαρτίου, από το λιμάνι της Πάτρας ταξίδεψε με το πλοίο “Atlanta” και στις 6 Απριλίου “πάτησε πόδι” στο λιμάνι της Νέας Υόρκης. Ήταν τότε 36 ετών και παντρεμένος. Η γυναίκα του λεγόταν Δέσπω. Ο τελικός του προορισμός, με 24 $ στην τσέπη, για δουλειά εργάτη σε φάρμα ήταν η πόλη Χουήλιν της Δυτ. Βιρτζίνια, όπου ήταν ο φίλος του Μιλτιάδης Σφαλτός.\nΗ δεύτερη μεμονωμένη αναχώρηση στο 1912 έγινε από τον Κώστα Φαρμάκη. Από το λιμάνι της Πάτρας στις αρχές Απριλίου αναχώρησε με το ελληνόκτητο πλοίο “Macedonia” και στις 20 Απριλίου αφίχθηκε στις ΗΠΑ. Ήταν τότε 35 ετών και παντρεμένος. Ελλείπουν άλλα στοιχεία.\nΗ τρίτη ομαδική αναχώρηση στο 1912 έγινε από τριμελή ομάδα, που συγκροτήθηκε από τους Ιωάν. Γκάρλα, Ηλ. Πήχα και Θεόδ. Σπυρόπουλο. Στις 13 Αυγούστου, από το λιμάνι της Πάτρας, έφυγαν με το πλοίο “Carpathia” και στις 28 Αυγούστου έφτασαν στην Αμερική. Τα περιορισμένα στοιχεία του αρχείου μας αναφέρουν επιπλέον ότι :\n· Ο Ιωάννης Γκάρλας ήταν 30 ετών και παντρεμένος. Ελλείπουν άλλα στοιχεία.\n· Ο Ηλίας Πήχας ήταν 32 ετών και παντρεμένος. Η γυναίκα του στο Μοσχοχώρι λεγόταν Βασίλω. Πήγαινε για δουλειά εργάτη (με 25 $ στην τσέπη) στην πόλη Χουήλιν (Wheeling) της Δυτ. Βιρτζίνια, κοντά στον ξάδερφό του Αθαν. Πανόπουλο.\n· Ο Θεόδωρος Σπυρόπουλος ήταν 20 ετών. Ο πατέρας του λεγόταν Στέργιος. Αναζητούσε δουλειά εργάτη (με 25 $ μαζί του) στην πόλη Χουήλιν (Wheeling) της Δυτ. Βιρτζίνια, όπου είχε τον ξάδερφό του Ζαχ. Κόκκοτα.\nΗ τρίτη μεμονωμένη αναχώρηση στο 1912 έγινε από τον Κωνσταντίνο Πότσα. Στις 22 Αυγούστου, από το λιμάνι του Πειραιά, ταξίδεψε με το πλοίο “Patris” και στις 8 Σεπτεμβρίου έφτασε στην Αμερική. Ήταν τότε 19 ετών. Δήλωσε ότι γεννήθηκε και κατοικούσε στο Μοσχοχώρι, όπου ήταν η μητέρα του Ελένη. Τελικός προορισμός του για δουλειά εργάτη, με 25 $ για τα πρώτα του έξοδα, ήταν η Νέα Υόρκη, κοντά στον ξάδερφό του Ιωάννη Πότσα.\nΖ. Ελάχιστοι μετανάστες στο 1913\nΟι Βαλκανικοί Πόλεμοι του 1912-13 σταμάτησαν τη μετανάστευση και επιπλέον έφεραν πίσω αρκετούς που υπηρέτησαν στο στρατό. Με τη λήξη του Β’ Βαλκανικού Πολέμου, άρχισε πάλι η φυγή. Στη διάρκεια του 1913 έγιναν μόνο 3 ταξίδια (2 ομαδικά και 1 από μεμονωμένο). Συνολικά έφυγαν 6 άτομα του Μοσχοχωρίου. Συγκεκριμένα :\nΗ πρώτη ομαδική αναχώρηση στο 1913 έγινε από τρία άτομα, τους Δημ. Ελευθερόπουλο, Κωνστ. Λαμπρόπουλο και Κωνστ. Λύκο. Στις 14 Απριλίου, από το λιμάνι της Πάτρας, επιβιβάστηκαν στο πλοίο “Martha Washington” και την 1η Μαΐου αποβιβάστηκαν στο λιμάνι της Νέας Υόρκης. Γνωρίζουμε ότι :\n· Ο Δημήτριος Ελευθερόπουλος ήταν 41 ετών, αναλφάβητος και παντρεμένος. Δήλωσε αγρότης-κτηματίας (farmer). Η γυναίκα του στο Μοσχοχώρι λεγόταν Καστανή. Έψαχνε για δουλειά, με 25 $ στην τσέπη, στην πόλη Χουήλιν (Wheeling) της Δυτ. Βιρτζίνια, όπου ήταν ο φίλος του Ιωάννης Διαμαντής.\n· Ο Κωνσταντίνος Λαμπρόπουλος ήταν τότε 18 ετών. Ο πατέρας του λεγόταν Αριστείδης. Με 25 $ για πρώτα έξοδα, πήγαινε για δουλειά εργάτη στην πόλη Χουήλιν της Δυτ. Βιρτζίνια, όπου είχε το φίλο του Γεώργιο Ριζόπουλο.\n· Ο Κωνσταντίνος Λύκος ήταν 45 ετών, αναλφάβητος και παντρεμένος. Δήλωσε αγρότης-κτηματίας (farmer). Η γυναίκα του λεγόταν Θεοδώρα. Προορισμός του για δουλειά (με 30 $ στην τσέπη) ήταν το Σικάγο, όπου είχε έναν γνωστό του. Είχε ξανάρθει στην Αμερική ο Κωνστ. Λύκος, την περίοδο 1910-12 και εργάστηκε πάλι στο Ιλινόις.\nΗ μεμονωμένη αναχώρηση στο 1913 έγινε από το Δημήτριο Αλογά. Από την Ελλάδα πήγε με πλοίο στη Γαλλία. Από το λιμάνι της Χάβρης, στις 7 Ιουνίου ταξίδεψε με το πλοίο “Niagara” και στις 17 Ιουνίου αφίχθηκε στις ΗΠΑ. Ήταν τότε 37 ετών και παντρεμένος. Ως τόπο γέννησης και τελευταίας διαμονής δήλωσε τη Λαμία. Η γυναίκα του λεγόταν Μάρθα. Έψαχνε για δουλειά εργάτη, με 15 $ μαζί του στο Ντάβενπορτ της Αϊόβα, όπου ήταν ο φίλος του Δημήτριος Επίσκοπος.\nΗ δεύτερη (και τελευταία) ομαδική αναχώρηση στο 1913 έγινε από δύο άτομα, τους Αθαν. Λαμπρόπουλο και Νικ. Λύκο. Από την Ελλάδα ταξίδεψαν με πλοίο μέχρι τη Γαλλία. Στις 6 Δεκεμβρίου, από το γαλλικό λιμάνι της Χάβρης έφυγαν με το πλοίο “France” και στις 12 Δεκεμβρίου έφτασαν στην Αμερική. Το αρχειακό υλικό μας πληροφορεί επιπλέον ότι :\n· Ο Αθανάσιος Λαμπρόπουλος ήταν 19 ετών. Ο πατέρας του λεγόταν Αριστείδης. Πήγαινε για δουλειά εργάτη, με 27 $ στην τσέπη, στο Φαίρμοντ (Fairmont.) της Δυτ. Βιρτζίνια, κοντά στον αδερφό του Κωνσταντίνο Λαμπρόπουλο.\n· Ο Νικόλαος Λύκος ήταν 44 ετών και παντρεμένος. Η γυναίκα του στο Μοσχοχώρι λεγόταν Μυγδάλω. Ως τόπο προηγούμενης διαμονής δήλωσε τη Λαμία. Αναζητούσε δουλειά εργάτη, με 55 $ μαζί του, στο Φαίρμοντ (Fairmont.) της Δυτ. Βιρτζίνια, όπου ήταν ο ανεψιός του Κωνσταντίνος Λαμπρόπουλος.\nΗ. Κορύφωση της μετανάστευσης στο 1914\nΜετά τη λήξη των Βαλκανικών Πολέμων 1912-13, άρχισε πάλι η ειρηνική ζωή και επέστρεψε η μετανάστευση. Κάποιοι που γύρισαν απ’ την Αμερική, ετοιμάστηκαν για νέο ταξίδι. Παράλληλα έφυγαν και άλλοι. Στη διάρκεια του 1914 έγιναν 6 ταξίδια (3 ομαδικά και 3 από μεμονωμένους). Συνολικά έφυγαν 17 άτομα του Μοσχοχωρίου. Πιο αναλυτικά λοιπόν έχουμε :\nΗ πρώτη ομαδική αναχώρηση στο 1914 έγινε από δύο άτομα, τους Γεώργ. Αργυρόπουλο και Στέφ. Συκά. Στις 17 Μαρτίου, από το λιμάνι της Πάτρας, επιβιβάστηκαν στο πλοίο “Laconia (1912)” και στις 2 Απριλίου αποβιβάστηκαν στο λιμάνι της Νέας Υόρκης. Ξέρουμε ακόμη ότι :\n· Ο Γεώργιος Αργυρόπουλος ήταν 29 ετών. Η μητέρα του στο χωριό λεγόταν Ελένη. Έψαχνε για δουλειά εργάτη, με 25 $ για τα πρώτα έξοδα, στην πόλη Χουήλιν (Wheeling) της Δυτ. Βιρτζίνια, όπου ήταν ένας συγγενής του. Αυτό ήταν το δεύτερο ταξίδι του Γεωργ. Αργυροπούλου στις ΗΠΑ. Είχε έρθει την περίοδο 1910-12 και εργάστηκε πάλι στη Δυτ. Βιρτζίνια.\n· Ο Στέφανος Συκάς ήταν 20 ετών και αναλφάβητος. Ο πατέρας του στο Μοσχοχώρι λεγόταν Ευάγγελος. Προορισμός του για δουλειά εργάτη (με 25 $ στην τσέπη) ήταν η πόλη Χουήλιν της Δυτ. Βιρτζίνια, όπου είχε ένα φίλο του.\nΗ πρώτη μεμονωμένη αναχώρηση στο 1914 έγινε από το Δημήτριο Ελευθερίου. Στις 23 Μαρτίου, από το λιμάνι της Πάτρας, ταξίδεψε με το πλοίο “Argentina” και στις 10 Απριλίου “πάτησε πόδι” στο λιμάνι της Νέας Υόρκης. Ήταν τότε 40 ετών, αναλφάβητος και παντρεμένος. Δήλωσε εργάτης σε φάρμα. Η γυναίκα του λεγόταν Κωνσταντίνα. Με 45 $ μαζί του πήγαινε για δουλειά στην πόλη Χουήλιν (Wheeling) της Δυτ. Βιρτζίνια, όπου ήταν ο φίλος του Ζαχ. Κόκκοτας.\nΗ δεύτερη μεμονωμένη αναχώρηση στο 1914 έγινε από το Γεώργιο Λύκο. Από το λιμάνι της Πάτρας, στις 29 Μαρτίου έφυγε με το πλοίο “Saxonia” και στις 14 Απριλίου αφίχθηκε στις ΗΠΑ. Ήταν τότε 18 ετών. Στο Μοσχοχώρι είχε τη μητέρα του Θεοδώρα. Αναζητούσε δουλειά εργάτη (με 25 $) στο Σικάγο, όπου ήταν ο πατέρας του Κώστας Λύκος.\nΗ δεύτερη ομαδική αναχώρηση στο 1914 έγινε από τριμελή ομάδα, που συγκροτήθηκε από τους: Αθαν. Αναγνώστου, Ιωάν. Αργυρόπουλο και Σπ. Κομματά. Από την Ελλάδα με πλοίο ταξίδεψαν μέχρι τη Γαλλία. Στις 8 Απριλίου, από το γαλλικό λιμάνι της Χάβρης αναχώρησαν με το πλοίο “Rochambeau” και στις 17 Απριλίου έφτασαν στην Αμερική. Άλλα στοιχεία αναφέρουν ότι :\n· Ο Αθανάσιος Αναγνώστου ήταν τότε 18 ετών. Δήλωσε εργάτης και ως τόπο γέννησης και διαμονής τη Λαμία. Ο πατέρας του λεγόταν Κώστας. Προορισμός του, με 25 $ για τα πρώτα έξοδα, ήταν το Πίτσμπουργκ της Πενσυλβάνια, κοντά στον ξάδερφό του Λ. Χατζή.\n· Ο Ιωάννης Αργυρόπουλος ήταν 23 ετών. Ο πατέρας του στο χωριό λεγόταν Αλέξανδρος. Με 25 $ μαζί του, πήγαινε για δουλειά εργάτη στο Ντάβενπορτ της Αϊόβα, όπου ήταν ο φίλος του Παπαδόπουλος. Είχε ξανάρθει στην Αμερική ο Ιωάννης Αργυρόπουλος την περίοδο 1910-12 και εργάστηκε πάλι στην Αϊόβα.\n· Ο Σπύρος Κομματάς ήταν 31 ετών και παντρεμένος. Γεννήθηκε στ Μοσχοχώρι, αλλά ως τόπο διαμονής δήλωσε τη Λαμία, όπου ήταν η γυναίκα του Μαρία. Αναζητούσε δουλειά εργάτη, με 25 $ στην τσέπη, στο Ντάβενπορτ της Αϊόβα, όπου ήταν ο γνωστός του Αθανάσιος Λύκος.\nΗ τρίτη ομαδική αναχώρηση στο 1914 ήταν η πλέον πολυπληθής στην ιστορία του χωριού και αριθμούσε 9 άτομα. Περιλάμβανε τους : Γεώργ. Ασημάκη, Ιωάν. Γκάρλα, Ταξ. Ζήρα, Αθαν. Θάνο, Δημ. Μαυρωτά, Ηλ. Μαυρωτά, Νικ. Πανόπουλο, Στυλ. Παπαποστόλου και Ηλ. Πήχα. Στις 2 Μαΐου, από το λιμάνι της Πάτρας επιβιβάστηκαν στο πλοίο “Laconia (1912)” και στις 17 Μαΐου αποβιβάστηκαν στο λιμάνι της Νέας Υόρκης. Το υπάρχον αρχειακό υλικό μας γνωρίζει ότι :\n· Ο Γεώργιος Ασημάκης ήταν 33 ετών, αναλφάβητος και παντρεμένος. Η γυναίκα του λεγόταν Αικατερίνη. Ως εργάτης, με 25 $ για τα πρώτα αναγκαία έξοδα, πήγαινε για δουλειά στην πόλη Χουήλιν (Wheeling) της Δυτ. Βιρτζίνια, κοντά στο συγγενή του Ιωάννη Διαμαντή. Αυτό ήταν το δεύτερο ταξίδι του Γεωργίου Ασημάκη στις ΗΠΑ, εφόσον είχε ξανάρθει την περίοδο 1910-12 και εργάστηκε πάλι στον ίδιο τόπο.\n· Ο Ιωάννης Γκάρλας ήταν 33 ετών, αναλφάβητος και παντρεμένος. Στο Μοσχοχώρι είχε τον αδελφό του Κώστα. Αναζητούσε δουλειά εργάτη (με 25 $ στην τσέπη) στην πόλη Χουήλιν (Wheeling) της Δυτ. Βιρτζίνια, όπου ήταν ο φίλος του Γεώργιος Μανώλης. Είχε ξανάρθει στην Αμερική ο Ιωάννης Γκάρλας την περίοδο 1911-12 και εργάστηκε πάλι στη Δυτ. Βιρτζίνια.\n· Ο Ταξιάρχης Ζήρας ήταν 39 ετών και παντρεμένος. Για επάγγελμα δήλωσε ξυλουργός (carpenter). Η γυναίκα του στο χωριό λεγόταν Παρασκευή. Με 40 $ μαζί του πήγαινε για δουλειά στην πόλη Χουήλιν (Wheeling) της Δυτ. Βιρτζίνια, όπου ήταν ο φίλος του Τέο Σερπιώτης.\n· Ο Αθανάσιος Θάνος ήταν 27 ετών. Ο πατέρας του λεγόταν Κώστας. Έψαχνε για δουλειά εργάτη (με 25 $) στην πόλη Χουήλιν (Wheeling) της Δυτ. Βιρτζίνια, όπου ήταν ο θείος του Θ. Γ. Σερπιώτης. Για τον Αθανάσιο Θάνο αυτό ήταν το δεύτερο ταξίδι στις ΗΠΑ. Ήρθε το 1912 και εργάστηκε πάλι στην ίδια πόλη.\n· Ο Δημήτριος Μαυρωτάς ήταν 35 ετών και παντρεμένος. Η γυναίκα του στο Μοσχοχώρι λεγόταν Πηνελόπη. Προορισμός του (με 25 $ στην τσέπη) για δουλειά εργάτη ήταν η πόλη Χάιντενβιλ (Haydenville) της Μασαχουσέτης, όπου ήταν ο συγγενής του Αθ. Καριοφίλης. Είχε ξανάρθει στην Αμερική ο Δημήτριος Μαυρωτάς την περίοδο 1910-13 και εργάστηκε στο Πάλο της Καλιφόρνια.\n· Ο Ηλίας Μαυρωτάς ήταν 40 ετών και παντρεμένος. Η γυναίκα του λεγόταν Περσεφόνη. Με 45 $ για τα πρώτα του έξοδα, πήγαινε για δουλειά εργάτη στην Χάιντενβιλ της Μασαχουσέτης, κοντά στο φίλο του Γεώργιο Παπακωστάκη. Αυτό ήταν το δεύτερο ταξίδι του Ηλία Μαυρωτά στις ΗΠΑ, εφόσον πρωτοήρθε την περίοδο 1907-11 και εργάστηκε στην Καλιφόρνια.\n· Ο Νικόλαος Πανόπουλος ήταν 24 ετών. Ο πατέρας του στο Μοσχοχώρι λεγόταν Αθανάσιος. Αναζητούσε δουλειά εργάτη (με 25 $) στην πόλη Χουήλιν (Wheeling) της Δυτ. Βιρτζίνια, όπου ήταν ο συγγενής του Ζαχ. Κόκκοτας. Είχε ξαναπάει στην Αμερική ο Νικόλαος Πανόπουλος την περίοδο 1910-12 και εργάστηκε πάλι στον ίδιο προορισμό.\n· Ο Στυλιανός Παπαποστόλου ήταν 27 ετών. Στο Μοσχοχώρι είχε τον αδελφό του Κώστα. Έψαχνε για δουλειά εργάτη (με 27 $ στην τσέπη) στην πόλη Χουήλιν (Wheeling) της Δυτ. Βιρτζίνια, κοντά στο φίλο του Χρήστο Κόκκοτα. Αυτό ήταν το δεύτερο ταξίδι του μετανάστη Στυλιανού Παπαποστόλου. Για πρώτη φορά πήγε την περίοδο 1910-12 και εργάστηκε πάλι στον ίδιο τόπο.\n· Ο Ηλίας Πήχας ήταν 38 ετών και παντρεμένος. Η γυναίκα του λεγόταν Βασιλική. Τελικός προορισμός του (με 28 $ μαζί του) για δουλειά εργάτη ήταν η πόλη Χουήλιν της Δυτ. Βιρτζίνια, όπου ήταν ο φίλος του Ζαχ. Κόκκοτας. Για τον Ηλία Πήχα αυτό ήταν το δεύτερο ταξίδι στις ΗΠΑ. Ξανάρθε την περίοδο 1912-13 και εργάστηκε πάλι στον ίδιο προορισμό.\nΗ τρίτη (και τελευταία) μεμονωμένη αναχώρηση στο 1914 έγινε από τον Παναγή Υφαντή. Στις 26 Μαΐου, από το λιμάνι της Πάτρας ταξίδεψε με το πλοίο “Pannonia” και στις 16 Ιουνίου “πάτησε πόδι” στο λιμάνι της Νέας Υόρκης. Ήταν τότε 43 ετών, αναλφάβητος και παντρεμένος. Στο Μοσχοχώρι είχε τον αδελφό του Δημήτριο. Πήγαινε για δουλειά εργάτη (με 25 $) στο Ντιτρόιτ του Μίτσιγκαν, κοντά στον ξάδερφό του Ζαφείρη Μαθιό. Αυτό ήταν το β’ ταξίδι του Παναγή Υφαντή στις ΗΠΑ. Για πρώτη φορά ήρθε την περίοδο 1910-13 και εργάστηκε πάλι στο Ντιτρόιτ.\nΘ. Μικροί αριθμοί μεταναστών στα έτη 1915 και 1916\nΣτη διάρκεια του 1915 έγιναν μόνο 3 ταξίδια (1 ομαδικό και 2 από μεμονωμένους) και έφυγαν 4 μετανάστες. Το επόμενο έτος 1916 έγιναν 2 ταξίδια (1 ομαδικό και 1 μεμονωμένα) και έφυγαν πάλι 4 μετανάστες. Ας γίνουμε πιο αναλυτικοί :\nΗ πρώτη μεμονωμένη άφιξη στο 1915 έγινε από τον Πέτρο Πέτρου. Στις 30 Δεκεμβρίου 1914, από το λιμάνι του Πειραιά, αναχώρησε με το πλοίο “Patris” και στις 21 Ιανουαρίου 1915 έφτασε στην Αμερική. Ήταν τότε 22 ετών. Ως επάγγελμα δήλωσε ράπτης (tailor). Η μητέρα του στο Μοσχοχώρι λεγόταν Αναστασία. Προορισμός του, με 21 $ για τα πρώτα του έξοδα, ήταν η Νέα Υόρκη, όπου είχε ένα φίλο του.\nΗ πρώτη ομαδική αναχώρηση στο 1915 έγινε από δύο άτομα, τους Γεώρ. Βελέντζα και Κωνστ. Κωστή. Στις 14 Φεβρουαρίου, από το λιμάνι του Πειραιά, επιβιβάστηκαν στο πλοίο “Carpathia” και στις 9 Μαρτίου αποβιβάστηκαν στο λιμάνι της Νέας Υόρκης. Γνωρίζουμε επίσης ότι :\n· Ο Γεώργιος Βελέντζας ήταν 36 ετών και παντρεμένος. Η γυναίκα του λεγόταν Παναγιώτα. Αναζητούσε δουλειά εργάτη (με 25 $ στην τσέπη) στην πόλη Χουήλιν (Wheeling) της Δυτ. Βιρτζίνια, όπου ήταν ο φίλος του Θεόδωρος Σερπιώτης. Αυτό ήταν το δεύτερο ταξίδι του Γεωργίου Βελέντζα στις ΗΠΑ. Είχε έρθει πάλι την περίοδο 1907-11 και εργάστηκε πάλι στον ίδιο τόπο.\n· Ο Κωνσταντίνος Κωστής ήταν 33 ετών και παντρεμένος. Στο Μοσχοχώρι ήταν η γυναίκα του Μαρία. Με 25 $ μαζί του, πήγαινε για δουλειά εργάτη στην πόλη Χουήλιν (Wheeling) της Δυτ. Βιρτζίνια, κοντά στον κουνιάδο του Αθανάσιο Θάνο.\nΗ δεύτερη μεμονωμένη αναχώρηση στο 1915 έγινε από το Δημήτριο Μαυρωτά. Στις 24 Φεβρουαρίου, από το λιμάνι του Πειραιά ταξίδεψε με το ελληνόκτητο πλοίο “Athinai” και στις 16 Μαρτίου «πάτησε πόδι» στην Αμερική. Ήταν τότε 34 ετών και παντρεμένος. Ως τόπο γέννησης και διαμονής δήλωσε τη Λαμία. Το επάγγελμά του ήταν ράπτης. Με 55 $ για τα πρώτα αναγκαία έξοδα έψαχνε για δουλειά στη Νέα Υόρκη, όπου είχε έναν φίλο του. Ο Δημήτριος Μαυρωτάς είχε ξανάρθει στην Αμερική την περίοδο 1910-13 και εργάστηκε στη Φιλαδέλφεια.\nΗ μοναδική ομαδική αναχώρηση στο 1916 έγινε από τριμελή ομάδα, που περιλάμβανε τους : Νικ. Αλογά, Νικ. Κοντόγιαννο και Αθαν. Πανόπουλο. Το ταξίδι τους έγινε τμηματικά. Από την Ελλάδα πήγαν με πλοίο στην Ιταλία. Από το λιμάνι της Νάπολης έφυγαν με το πλοίο “Giuseppe Verdi” και στις 5 Σεπτεμβρίου αφίχθηκαν στις ΗΠΑ. Τα περιορισμένα στοιχεία του αρχείου μας αναφέρουν επίσης ότι :\n· Ο Νικόλαος Αλογάς ήταν 37 ετών και παντρεμένος. Ελλείπουν άλλα στοιχεία.\n· Ο Νικόλαος Κοντόγιαννος ήταν 26 ετών. Ελλείπουν άλλα στοιχεία.\n· Ο Αθανάσιος Πανόπουλος ήταν 32 ετών και παντρεμένος. Ελλείπουν άλλα στοιχεία.\nΠλοίο “Giuseppe Verdi” (Photo: Richard Faber Collection)\nΙ. Μία μεμονωμένη αναχώρηση στο 1916 - Επίλογος\nΑυτή έγινε από το Γεώργιο Κελέση. Από την Ελλάδα πήγε με πλοίο στην Ιταλία. Στις 29 Νοεμβρίου, από το ιταλικό λιμάνι της Νάπολης αναχώρησε με το πλοίο “Giuseppe Verdi” και στις 16 Δεκεμβρίου έφτασε στην Αμερική. Ήταν τότε 27 ετών. Ως τόπο γέννησης και κατοικίας δήλωσε τη Λαμία. Ο πατέρας του λεγόταν Αναγνώστης. Με 30 $ στην τσέπη αναζητούσε δουλειά εργάτη σε φάρμα, στη Νέα Υόρκη, όπου είχε ένα φίλο του.\nii. Κωνσταντίνου Αθ. Μπαλωμένου : «Αμπλιανίτες μετανάστες στην Αμερική», εφ. ΦΩΝΗ ΤΗΣ ΑΜΠΛΙΑΝΗΣ, φ. 143, σελ. 1& 6, Σεπτ.-Οκτ. 2008 και φ. 144, σελ. 1 & 6, Νοε.-Δεκ. 2008, Συλλόγου Αμπλιανιτών ΑΓΙΑ ΠΑΡΑΣΚΕΥΗ, Αθήνα iii. Κωνσταντίνου Αθ. Μπαλωμένου : “Ευρυτάνες μετανάστες στην Αμερική (1899-1924)”, από Οκτ. 2015, σε μπλογκ amfictyon.blogspot.gt\nvi. Θανάσης Βελέντζας, φιλόλογος\n Οι συνθήκες ζωής στα χρόνια εκείνα, ιδιαίτερα της αγροτιάς η οποία έδωσε και το μεγαλύτερο ποσοστό στον όγκο των μεταναστών, ήταν άσχημες.\n Στην παρούσα εργασία, οι αναλφάβητοι μετανάστες ήταν 18, δηλ. ποσοστό 23 %.\n Λαβαίνοντας ως βάση υπολογισμού τον πληθυσμό σε 640 κατοίκους περίπου (δηλ. το μέσο όρο των απογραφών πληθυσμού στα έτη 1889 και 1920), τότε έχουμε : 79X100 / 640 @ 12 %\n Ο τόπος προορισμού είναι δυσανάγνωστος στο χειρόγραφο αρχείο.\n Αρχικός τόπος προορισμού ήταν η Βοστώνη της Μασαχουσέτης, αλλά άλλαξε γνώμη τελικά.\n Από πρόβλημα του αμερικανικού αρχείου.\n Από τη Λαμία. Τον Ιούνιο 1910 πήγε στην Αμερική, σε ηλικία 27 ετών και παντρεμένος. Αρχικός του προορισμός ήταν η Νέα Υόρκη και κατέληξε στην Χάιντενβιλ της Μασαχουσέτης. Το Φεβρουάριο του 1911 τον ακολούθησε όλη η οικογένεια, με τη σύζυγό του Παρασκευή (γεννήθηκε στο Μοσχοχώρι) ηλικίας τότε 25 ετών και τα 3 παιδιά τους (Θεώνη, Ιωάννης και Κώστας).\n Πήγε οικογενειακώς το 1907 στην Αμερική, σε ηλικία 38 ετών και παντρεμένος, με αρχικό προορισμό τη Νέα Υόρκη. Δήλωσε τη Λαμία ως τόπο γέννησης και προηγούμενης διαμονής. Η γυναίκα του λεγόταν Βασιλεία (ήταν τότε 35 ετών). Είχε μαζί του τα 3 παιδιά του (Βασίλειος 5 ετών, Έλενα 8 ετών, Δήμητρα 10 ετών).\n Πήγε τον Απρίλιο του 1911 στην Αμερική, σε ηλικία 35 ετών και παντρεμένος. Η γυναίκα του λεγόταν Βασιλική. Ως τόπο γέννησης και κατοικίας δήλωσε τη Λαμία. Προορισμός του το Οχάιο.\n Από την Ιμίρμπεη (Ανθήλη). Πήγε στην Αμερική τον Ιανουάριο του 1911, σε ηλικία 23 ετών. Προορισμός του η Χάιντενβιλ της Μασαχουσέτης. Ξαναπήγε το 1914.\n τον έλεγαν Κοντόγιαννο.\n Ο Ζαχαρίας Κόκκοτας πήγε στην Αμερική τον Ιούνιο του 1907, σε ηλικία 25 ετών. Πήγε στην πόλη Χουήλιν (Wheeeling) της Δυτ. Βιρτζίνια.\n Από την Ανθήλη. Ο πατέρας του λεγόταν Δημήτριος. Πήγε στην Αμερική το 1907, σε ηλικία19 ετών με αρχικό προορισμό τη Νέα Υόρκη. Εργάστηκε μέχρι το 1912 και επέστρεψε. Ξαναπήγε το 1914 πάλι στη Νέα Υόρκη.\n Από την Ιμίρμπεη (Ανθήλη). Ο Αθανάσιος Ιωάν. Καριοφίλης το Νοέμβριο του 1907 πήγε στην Αμερική, σε ηλικία 19 ετών και εργάστηκε αρχικά στη Νέα Υόρκη.\n Πήγε το 1907 στην Αμερική σε ηλικία 18 ετών. Δήλωσε τη Λαμία ως τόπο γέννησης και κατοικίας. Προορισμός του ήταν η Νέα Υόρκη.\nΑναρτήθηκε από Κωνσταντίνος Μπαλωμένος στις 9:16 π.μ.


Τάσος Δούσης: "Προσοχή, του Αγίου Βαλεντίνου χωρίζουν το 25% των ζευγαριών και να το γιατί..."! - Videos - Athens magazine\nΠοιο λάθος δεν πρέπει να κάνετε;\nΤο δικό του μήνυμα για την ημέρα του Αγίου Βαλεντίνου έστειλε ο Τάσος Δούσης, μέσα από το προφίλ του στο Instagram!\nΟ γνωστός δημοσιογράφος και εκδότης, μια μέρα πριν μας ταξιδέψει στην άκρως... ερωτική Βιέννη μέσα από την εκπομπή του, αναφέρθηκε σε μια εμπειρία φίλου του και το πως αυτός χώρισε την ημέρα των ερωτευμένων κρούοντας το καμπανάκι του κινδύνου για όλα τα ζευγάρια σήμερα!\nΔείτε την άκρως χιουμοριστική ιστορία του Τάσου Δούση στο παρακάτω βίντεο στο Athensmagazine.gr:\nΜε αφορμή τη νέα εποχή της Aegean ο Τάσος Δούσης αποκαλύπτει και προκαλεί... σεισμό στην αγορά, μέσα από το προφίλ του στο Instagram!\nΟ γνωστός δημοσιογράφος και εκδότης, μετά το σκάνδαλο που αποκάλυψε με γνωστό παρουσιαστή τηλεπαιχνιδιού στην ελληνική τηλεόραση, έρχεται να εξαπολύσει τα βέλη του για την Aegean σχετικά με τις τελευταίες εξελίξεις γύρω από την αεροπορική εταιρεία!\nΕύλογα λοιπόν ο Τάσος Δούσης αναρωτιέται πως γίνεται η συγκεκριμένα εταιρεία να μας στέλνει στο Καστελόριζο με 250 ευρώ και στην Βενετία με 350 ευρώ; Ο ίδιος αποκαλύπτει όλη την αλήθεια - σκάνδαλο στο βίντεο που ακολουθεί στο Athensmagazine.gr:\n26 Μαρτίου 2020 07:28\n25 Μαρτίου 2020 14:52\nΌταν είδε όλα αυτά τα παιδιά στάσιμα στην πισίνα τρόμαξε - Αυτό που κατέγραψε η κάμερα είναι ασύλληπτο


Η αιώνια διαμάχη: Πίνουμε ή τρώμε με το καλαμάκι; :: Activeman.gr\n10/11/2017 Tips/Αφιερώματα\t748\nΟ σουβλατζής στη Σβώλου στο κέντρο της Θεσσαλονίκης, αφήνει δύο σουβλάκια, πάνω σε μια πίτα στη λαδόκολλα, βάζει κρεμμύδι, ντομάτα αλατοπίπερο και λέει στον ανυποψίαστο πελάτη….\n… «από εδώ παίρνεις το καλαμάκι» και δείχνει το ποτήρι με τα καλαμάκια! Οι άλλοι χαχανίζουν πίσω από την πλάτη του πελάτη που κοιτάει σαν χαμένος και ο σουβλατζής σπάει αμέσως τον πάγο ρωτώντας τον με βεβαιότητα: «Από την Αθήνα είσαι παλληκάρι μου» και αμέσως του ετοιμάζει ένα σάντουιτς με πίτα σουβλάκι απ΄ όλα!!!\nΔΙΑΒΑΣΕ ΑΚΟΜΑ: Αυτές είναι οι 3 top μπουγάτσες της Θεσσαλονίκης!\nΚάτι παρόμοιο συνέβη και στο Λεκανοπέδιο στο Αιγάλεω, όταν ο ανυποψίαστος Θεσσαλονικιός ζήτησε σουβλάκι με πίτα με αποτέλεσμα να τον κοιτά περίεργα ο Αιγαλεώτης σουβλατζής και να τον ρωτά αν είναι από τη Σαλλονίκη!\nΤελικά είμαστε στην ίδια χώρα αλλά σε μερικά πράγματα δεν μπορούμε να συνεννοηθούμε τόσο που η χρόνια διαφωνία έγινε και επιγραφή στα λεωφορεία του ΟΑΣΘ που διευκρινίζει ότι το καλάμακι είναι εκείνο που το χρησιμοποιείς για να ρουφάς το αναψυκτικό ή τον φραπέ!\nΠοιος έχει δίκιο; Η …επιστήμη δεν έχει καταλήξει ακόμα, καθώς οι Αθηναίοι ισχυρίζονται ότι αναφέρονται στο υλικό από το οποίο είναι κατασκευασμένο το ξυλάκι που ενώνει τα κομματάκια με το κρέας που σχηματίζουν το σουβλάκι! Ενώ οι Θεσσαλονικείς για να ξεχωρίζουν εκείνο που ρουφάνε το αναφέρουν ως καλαμάκι και το άλλο που σχηματίζει το σουβλάκι, ως ξυλάκι, ισχυριζόμενοι ότι δεν είναι πάντα κατασκευασμένο από …καλαμιές!\nΆντε βγάλε άκρη δηλαδή…\nΌσο για τον γύρο! Εκεί γίνεται η μεγάλη πλάκα! Στην Αθήνα σουβλάκι σημαίνει ότι οτιδήποτε κρεατικό είναι τυλιγμένο σε πίτα. Αντίθετα στη Θεσσαλονίκη τα πράγματα ξεχωρίζουν.\nΌσο για τον γύρο… εδώ συμφωνούν οι βόρειοι με τους νότιους… γύρος είναι εκείνο το πράμα που γυρνάει! Πάλι καλά που συμφωνούμε και σε κάτι, αφού στην Αθήνα ένα σουβλάκι θεωρείται το σάντουιτς που λένε οι Θεσσαλονικείς, διευκρινίζοντας αν το θέλουν με ψωμάκι ή με πίτα!\nΤώρα, αν ακούσεις στα Λαδάδικα ή γενικά στο κέντρο της Θεσσαλονίκης: «Πάω να φάω ένα πιτόγυρο» μη φανταστείς ότι το συγκεκριμένο είναι με γύρο… μπορεί να είναι με σουβλάκι… με σουτζουκάκι… με λουκάνικο…. Με τα πάντα δηλαδή! Απλά το λένε για συντομία: Πιτόγυρο, και άντε να συνενοηθείς, αφού κανονικά, σύμφωνα με τον τοπικό ιδιωματισμό θα έπρεπε να είναι ένα: Σάντουιτς με πίτα που περιέχει γύρο και γύρος είναι εκείνο το πράγμα που γυρνάει και το κόβει κάθετα σε κομματάκια ο ψητάς!\nΓια… κάτω από το …ποτάμι τα τυριά είναι τυριά, λευκά ή κίτρινα… για πάνω από το ποτάμι υπάρχει η φέτα και το κασέρι, ασχέτως τι είδους είναι! Που να παραγγείλεις πίτσα δηλαδή με τέσσερα τυριά, αυτή τη μαργαρίτα που λέμε!!!\nΓια πάνω από το ….ποτάμι… ρετσίνα είναι τα πάντα σε λευκό κρασί. Για κάτω από το ποτάμι, ρετσίνα είναι μόνο ότι παράγεται στο Μαρκόπουλο και δεν έχουν άδικο οι άνθρωποι!\nΒέβαια στη Θεσσαλονίκη πίνουν μπρούσκο κόκκινο ενώ στην Αθήνα γνωρίζουν τον Μπουτάρη!\nΒασικά το χάσμα είναι μεγάλο! Τόσο πολύ που κάποιοι θέλουν διερμηνέα για να παραγγείλουν φαγητό, είτε είναι από τον βορρά, είτε από το νότο!\nΜάθε τι συμβαίνει στο σώμα σου όταν τρέχεις στο κέντρο της πόλης!


Η Bild στη Μόρια: Ο κορονοϊός το λιγότερο κακό για πρόσφυγες και μετανάστες – CrashOnline.gr | Η Online έκδοση του περιοδικού CRASH!\n«Έχουμε μεγαλύτερα προβλήματα εδώ από τον ιό: δεν υπάρχει ασφάλεια. Κάποιοι άντρες μεθούν κάθε βράδυ και προκαλούν προβλήματα με τα μαχαίρια. Μετά τις 9:00 π.μ., οι γυναίκες δεν μπορούν πλέον να πάνε στην τουαλέτα, δεν είναι ασφαλές για αυτές», λέει ο 16χρονος Σιανέρ από το Ιράκ. «Γίνονται πολλές μάχες κάθε βράδυ στο στρατόπεδο. Έχουν μαχαίρια. Είναι επικίνδυνο, άνθρωποι σκοτώνονται. Φοβάμαι κάθε βράδυ», προσθέτει η 16χρονη Μίτρα από το Αφγανιστάν.


5 προορισμοί στην Ευρώπη που δεν είχατε σκεφτεί | Ladiesbook\nΌταν έρχεται η ώρα ενός ταξιδιού, που όλοι θα έχουμε ανάγκη μετά την πολυήμερη παραμονή στο σπίτι, έχοντας εξασφαλίσει άδεια από την εργασία και φυσικά το απαραίτητο budget, το μεγάλο ερώτημα είναι «που να πάω»;\nΕντοπίσαμε 5 προορισμούς στην Ευρώπη που ίσως δεν είχατε σκεφτεί και σίγουρα δεν είναι το Λονδίνο, η Ρώμη και το Βερολίνο.\nΝέοι προορισμοί που συνδυάζουν διασκέδαση, ωραίες εικόνες, καλό φαγητό που αξίζουν τα λεφτά τους και το καλύτερο, βρίσκονται δίπλα μας. Η επιλογή της Ευρώπης είναι ιδανική γιατί δεν χρειάζεστε διαβατήριο, βίζα ή εμβόλια που απαιτούνται σε άλλους «εξωτικούς» προορισμούς και φυσικά έχει ευρώ ακόμη και σε χώρες που δεν είναι στην νομισματική Ένωση.\n1. Split Κροατία\nTo Split της Κροατίας, αν και ανήκει στην περίφημη Δαλματική ακτή είναι μια από τις πιο υποτιμημένες πόλεις της Ευρώπης, η οποία όμως θα σας εκπλήξει θετικά.\nΕίναι μια πόλη για διασκέδαση, εξαιρετικό φαγητό, ωραία εστιατόρια και μπαρ και πολλά εμπορικά καταστήματα για αχαλίνωτο shopping. Το Split έχει κάτι για όλους. Επίσκεψη στο παλάτι, Μνημείο Πολιτιστικής Κληρονομιάς της UNESCO, με την μπρούντζινη πύλη πάνω στην παραλιακή λεωφόρο, τον καθεδρικό του Αγίου Δομίνικου με το ψηλό καμπαναριό, όπου ο επισκέπτης μπορεί να δει από ύψος εξήντα μέτρων όλη την πόλη να απλώνεται στα πόδια του.\nΑν πάλι το ταξίδι είναι ένα ρομαντικό weekend, μπορείτε να περιδιαβείτε τη μεσαιωνική πόλη με τα κυπαρισσί παραθυρόφυλλα, τη γειτονιά Veli Varos, όπου τίποτα δεν έχει αλλάξει εδώ και 500 χρόνια. Στα απίστευτα στενά σοκάκια της χωρά μόνο ένας- ένας από κάθε κατεύθυνση. Τα καφέ στο περιστύλιο του ναού του Διός και ειδικά το Λούξορ, με τους Ρωμαίους στρατιώτες να εκτελούν χρέη πορτιέρη, φορώντας τη στολή τους με υπερηφάνεια αλλά και κάποια υπερβολή, είναι στα must.\n2. Vézelay Γαλλία\nΗ μικρή αυτή πόλη στο κέντρο της Γαλλίας, μεταξύ Παρισιού και Λυών θα είναι μια αποκάλυψη. Χτισμένη τον 11ο αιώνα, η μεσαιωνική Vezelay είναι γνωστή για τους αμέτρητους αμπελώνες της και την περίφημη Βασιλική της Μαρίας Μαγδαληνής που συγκαταλέγεται στα Μνημεία Πολιτιστικής Κληρονομιάς της UNESCO. «Κρεμασμένη» σε μια κορυφή λόφου, η πόλη είναι η επιτομή της γραφικότητας. Το εκλεκτό κρασί από τους ντόπιους αμπελώνες, η αρχιτεκτονική της και τα όμορφα τοπία της γαλλικής εξοχής, θα σας αποζημιώσουν για την επιλογή σας.\n3. Bologna Ιταλία\nΗ μεσαιωνική αυτή πόλη του ιταλικού βορρά βρίσκεται από το 2018 στους πέντε καλύτερους προορισμούς του Lonely Planet. Η πρωτεύουσα της Emilia-Romagna έχει άδικα επισκιαστεί από τη Βενετία και την Φλωρεντία που βρίσκεται μόλις μία ώρα μακριά. Στεγάζει το παλαιότερο πανεπιστήμιο της Ευρώπης που ιδρύθηκε το 1088, ενώ είναι γνωστή για τους «δίδυμους» πύργους της, της Μεσαιωνικές «Πόρτες» της και τις στοές της (portici), που φτάνουν τα 38 χιλιόμετρα στο ιστορικό κέντρο και την κάνουν μοναδική πόλη στον κόσμο καθώς το κέντρο της αποτελείται εξ ολοκλήρου από στοές.\nΜια από αυτές καταλήγει στο καθεδρικό του San Luca, που δεσπόζει στο λόφο πάνω από την πόλη και διαθέτει 666 καμάρες. Στην Μπολόνια θα απολαύσετε την περίφημη κουζίνα της και φυσικά τα aperitivι στα στενά μπαράκια του κέντρου.\n4. Český Krumlov Τσεχία\nΤο Cesky Krumlov είναι μια μικρή πόλη στην περιοχή της νότιας Βοημίας της Τσεχίας πολύ κοντά στα σύνορα με την Αυστρία. Είναι γνωστή για την ιστορική γοτθική αρχιτεκτονική της και το κάστρο Κρούμλοβ, ένα από τα μεγαλύτερα και πιο επιβλητικά της Βοημίας.\nΤα πέτρινα σπίτια της, είναι χτισμένα περιμετρικά από έναν μαίανδρο του ποταμού Μολδάβα, έχοντας διατηρήσει τη μεσαιωνική και αναγεννησιακή μορφή της πόλης, η οποία το 1992 καταχωρήθηκε στον Κατάλογο των Μνημείων της Παγκόσμιας Κληρονομιάς της Unesco. Η πόλη ονομάζεται Cesky Krumlov (Τσεχικό Κρούμλοβ) για να διαφοροποιείται από το Moravský Krumlov (Μοραβικό Κρούμλοβ), στο νοτιοανατολικό σημείο της χώρας.\nΕίναι μια πόλη με έντονη πολιτιστική ταυτότητα καθώς διοργανώνει μερικά από τα καλύτερα φεστιβάλ της Ευρώπης, όπως το μεσαιωνικό φεστιβάλ Slavností pětilisté (το φεστιβάλ των πέντε πετάλων) που πραγματοποιείται κάθε χρόνο το Σαββατοκύριακο του θερινού ηλιοστασίου και το Διεθνές Μουσικό Φεστιβάλ με διάφορες μουσικές από όλο τον κόσμο που πραγματοποιείται τον Ιούλιο και τον Αύγουστο.\n5. Cologne Γερμανία\nΕίναι η πόλη που έδωσε το όνομά της στην «κολόνια» καθώς εκεί δημιουργήθηκε για πρώτη φορά στις αρχές του 18ου αιώνα, η αυθεντική κολόνια με το όνομα Eau de Cologne/4711 Haus. Η πόλη είναι χτισμένη στις όχθες του ποταμού Ρήνου, και είναι η τέταρτη σε μέγεθος πόλη της Γερμανίας και φυσικά μία από τις παλαιότερες.\nΗ Κολωνία οφείλει το όνομά της στους Ρωμαίους ιδρυτές της και ξεχωρίζει για τα μνημεία, τα μουσεία και τα αξιοθέατά της ενώ είναι από τις λίγες γερμανικές πόλεις που ξεχωρίζει για τα χρωματιστά σπίτια της, τις εντυπωσιακές πλατείες, την έντονη πολιτιστική ζωή και φυσικά το καρναβάλι της.\nΟ καθεδρικός ναός της Kölner Dom, είναι χαρακτηρισμένος ως μνημείο παγκόσμιας κληρονομιάς από την UNESCO και επιβίωσε από δεκάδες βομβαρδισμούς κατά τη διάρκεια του Β’ Παγκοσμίου Πολέμου. Μην παραλείψετε να δοκιμάσετε την τοπική μπίρα Kölsch και φυσικά να κάνετε μια βόλτα στο Ρήνο με τα τουριστικά καραβάκια.


ΒΙΝΤΕΟ: Η αληθινή ιστορία του Εξπρές του Μεσονυχτίου | Cyprus Times\nΒΙΝΤΕΟ: Η αληθινή ιστορία του Εξπρές του Μεσονυχτίου\n14:41 - 21.03.2018 0 comments\nΟ αμερικανός φοιτητής Μπίλι Χέιζ πέρασε πολλά χρόνια στις φυλακές της Τουρκίας καταδικασμένος για εμπόριο χασίς. Κατάφερε να αποδράσει, να φθάσει στον Εβρο, και να κολυμπήσει προς την Ελλάδα. Οταν γύρισε στις Ηνωμένες Πολιτείες έγραψε βιβλίο με τις εμπειρίες του απο τις φυλακές της Τουρκίας.\nΤην εξαθλίωση και την βία από τούς δεσμοφύλακες. Την ταινία θυμήθηκαν πολλοί.. με αφορμή την κράτηση των δυο αξιωματικών που συνελλήφθησαν στον Εβρο, αν και όλοι διαβεβαιώνουν πως οι συνθήκες ειναι καλές και δεν υφίστανται κανενός είδους πίεση.\nΑναφορά στην ταινία έκανε και ο υπουργός Αμυνας Πάνος Καμμένος σημειώνοντας οτι η Τουρκία λειτουργεί με λογική Εξπρές του Μεσονυχτίου.\nΗ αυτοβιογραφία του Χέιζ έγινε ταινία, σε σενάριο απο τον Ολιβερ Στόουν, κέρδισε 2 Οσκαρ και θεωρείται μια απο τις καλύτερες ταινίες της δεκαετίας του 70. Η ταινία απαγορεύτηκε στην Τουρκία και προβλήθηκε μόλις το 1992 απο ιδιωτικό κανάλι. Ο Μπίλι Χέιζ δήλωσε αργότερα οτι οι Τούρκοι είχαν δίκιο. Η ταινία ήταν πιό βίαιη απ ότι η ζωή στις φυλακές της Τουρκίας. Για παράδειγμα ποτέ δεν βιάστηκε.. Συμμετείχε σε σεξουαλικές πράξεις με την συναίνεσή του. Ποτέ δεν έκοψε την γλώσσα συγκρατούμενου του όπως φαίνεται στην ταινία και ποτέ δεν σκότωσε τον φύλακα για να καταφέρει να αποδράσει.


Υπερίωνας: Ένα Φεγγάρι με Περίεργους Κρατήρες\nΤο Νεφέλωμα Καλιφόρνια\nΓαλαξίες Κελύφη στους Ιχθείς\nΤι βρίσκεται στον πάτο των παράξενων κρατήρων του Υπερίωνα; Κανείς δεν είναι σίγουρος. Για να μας βοηθήσει να μάθουμε, το ρομποτικό διαστημικό σκάφος Cassini που βρίσκεται σε τροχιά γύρω από τον Κρόνο όρμησε κοντά από το φεγγάρι με υφή σφουγγαριού το 2005 και το 2010 και τράβηξε εικόνες με πρωτοφανή λεπτομέρεια.\nΜια εικόνα από το πέρασμα του 2005, φαίνεται παραπάνω σε ψευδές χρώμα και δείχνει έναν αξιοσημείωτο κόσμο στρωμένο με παράξενους κρατήρες και γενικά περίεργη επιφάνεια. Οι μικρές διαφορές στο χρώμα πιθανόν δείχνουν διαφορές ως προς τη σύνθεση της επιφάνειας. Στο κάτω μέρος των περισσότερων κρατήρων βρίσκεται κάποιο είδος άγνωστης σκοτεινής ύλης. Κοντινή επιθεώρηση της εικόνας δείχνει φωτεινά χαρακτηριστικά που δείχνουν ότι η σκοτεινή ύλη μπορεί να είναι μόλις μερικές δεκάδες μέτρα παχιά σε κάποια σημεία. Ο Υπερίωνας έχει διάμετρο περίπου 250 χιλιόμετρα, περιστρέφεται χαοτικά, και έχει μια πυκνότητα τόσο χαμηλή που θα μπορούσε να στεγάσει ένα τεράστιο σύστημα σπηλαίων μέσα του.\nΟ χρόνος δεν υπάρχει, είναι ανθρώπινη ανακάλυψη κι εξυπηρετεί ανθρώπινες ανάγκες.


Εταιρικός offshore λαβύρινθος πίσω από την πώληση των Airbus | stopthecrap\nΕταιρικός offshore λαβύρινθος πίσω από την πώληση των Airbus\nΕρωτήματα εγείρει η μείωση της εκτιμώμενης αξίας των αεροσκαφών Airbus που πουλήθηκαν από το ελληνικό Δημόσιο. Τα εν λόγω αεροσκάφη είχαν αγοραστεί μεταξύ 1997-1999 με εγγύηση του δημοσίου, η οποία έφτασε τα 200 εκατ. ευρώ, προς αντικατάσταση των Boeing 747 που χρησιμοποιούσε η ΟΑ το 1980.\nΤο 2009 προκηρύσσεται ανοιχτός διεθνής διαγωνισμός με επικρατούσα την πλειοδότρια εταιρία Cirrus International να κάνει προσφορά 97 εκ. δολλαρίων. Ο διαγωνισμός, παρόλα αυτά, κρίνεται άγονος το Δεκέμβριο του 2010 λόγω αδυναμίας χρηματοδότησης της συναλλαγής από την εταιρία.\nΕντωμεταξύ, στις 24 Δεκεμβρίου 2010 ιδρύεται η Cyprus Properties & Holdings Ltd, ως offshore εταιρεία µε έδρα τα νησιά Κέιµαν και αιτείται δάνειο 35 εκατ. ευρώ από την Proton Bank για «κτηματομεσιτικές δραστηριότητες». Το δάνειο εγκρίνεται την Τετάρτη 29 ∆εκεµβρίου και εκταµιεύεται μάλιστα αυθημερόν. Βάσει του πορίσματος της ΤτΕ, το επίσημο εισηγητικό για το δάνειο γίνεται με δύο μήνες καθυστέρηση (το Φεβρουάριο του 2011) σε σχέση με την εκταμίευση. Πώς γίνεται αυτό; Η Cyprus Properties & Holdings Ltd, θυγατρική της Sciens, σύμφωνα με τους ελεγκτές της ΤτΕ, είναι θυγατρική κατά 62% της Sciens Διεθνών Συμμετοχών. Η κυρία Βασιλική Αθανάσογλου, εκτός από σύζυγος του τότε διευθύνοντος συµβούλου της Proton κ. Αντώνη Αθανάσογλου, στενού συνεργάτητου Λαυρέντη Λαυρεντιάδη είναι και συνεργαζόμενη δικηγόρος με τον επενδυτικό όμιλο Sciens Διεθνών Συμμετοχών .\nΗ δανειοδότηση της Sciens από την τράπεζα Proton, που αναφέρεται στο πόρισμα των ελεγκτών της ΤτΕ, μιλάει για 35 εκατ. ευρώ ενώ τη χαρακτηρίζει υπερδανεισμένη. Η πώληση των περιουσιακών στοιχείων με τα οποία θα καλύπτονταν το δάνειο της Sciens προέρχεται από την εκτίμηση της ίδιας της εταιρείας και οι δανειακές ροές του fund στηρίζονται στη γενική ρευστότητα του ήδη υπερδανεισμένου ομίλου Sciens, όπως σημειώνει η ΤτΕ. Τελικός δικαιούχος της Cyprus (δικαιοδοσία Κέιμαν) είναι το Fund Sciens. Η Sciens Διεθνών Συμμετοχών, που δεν είναι σε θέση να υποστηρίξει την αποπληρωμή των δανείων της (το ύψος του ενός είναι της τάξης των 70 εκατ. ευρώ) προς την Τράπεζα Πειραιώς, παίρνει βραχυπρόθεσμο δανεισμό 25 εκατομμυρίων ευρώ από την Proton, εκτός από τα 35 της θυγατρικής. Συνολικά ο όμιλος Sciens Διεθνών Συμμετοχών, παρατηρεί η ΤτΕ, αυξάνει κατά 60 εκατ. ευρώ το 2010 τον δανεισμό του από την Proton, ενώ παράλληλα οι δανειακές του υποχρεώσεις, ύψους 22 εκατ. ευρώ, προς την Τράπεζα Πειραιώς που έληγαν το 2010, μετατίθενται για το 2011 και το 2013.\nΟ όμιλος Sciens Διεθνών Συμμετοχών αποφασίζει να μπει στο μετοχικό κεφάλαιο της εταιρείας που πλειοδοτεί τα Airbus 340-300, της Apollo στο δεύτερο διαγωνισμό που προκηρύσσεται από τη ΔΕΑΑ στις αρχές του 2011. Ένας διαγωνισμός που έγινε πριν την ίδρυση του Ταμείου Αξιοποίησης Δημόσιας Περιουσίας του Δημοσίου και ενώ το στάδιο των τελικών προσφορών λήγει στις 20 Ιουνίου 2011. Πλειοδότης, λοιπόν, είναι η μυστηριώδης «αμερικανική» εταιρεία Apollo Aviation Group, με έδρα τα νησιά Kέϊμαν, προσφέροντας το μεγαλύτερο τίμημα για την αγορά των αεροσκαφών (31 εκατ. ευρώ).\nΗ εν λόγω εταιρία έχει έδρα στη Νέα Υόρκη και πρόεδρο και διευθύνοντα σύμβουλο τον Έλληνα επενδυτή, κ. Ιωάννη Ρήγα. Όπως αναφέρεται στο επίσημο site της Apollo, ‘’επέλεξαν την Sciens Capital Management, που είναι επίσης ένας επενδυτής στην Apollo, να ψάξει επενδυτές να συνδράμουν στο » Sciens Aviation Special Opportunities Fund’’. Πίσω από την Sciens Capital Management είναι O κ. Ιωάννης Ρήγας (Πρόεδρος και διευθύνων σύμβουλος της εταιρίας).\nΣημειωτέον ότι η πραγματική αποτίμηση της αξίας των αεροσκαφών από την εταιρεία SL Εngineering & Services γίνεται 4 μήνες αργότερα από την τελική προσφορά για τα Airbus. Μάλιστα, έγινε με απευθείας ανάθεση η αποτίμηση της αξίας στην εν λόγω εταιρία ‘’για λόγους επείγοντος και εφόσον η αμοιβή είναι μικρότερη από συγκεκριμένο όριο’’, όπως αναφέρεται χαρακτηριστικά.\nΣήμερα, το ελληνικό Δημόσιο θα εισπράξει 31 εκατ. ευρώ για την πώληση των τεσσάρων Airbus Α340 – 300 της παλιάς Ολυμπιακής, που βρίσκονται σε ακινησία στον Διεθνή Αερολιμένα «Ελ. Βενιζέλος» από το 2009, λόγω απομείωσης της αξίας τους. Η ανακοίνωση του Υπουργείου αναφέρει ότι ένας από τους δύο συμβούλους αποκρατικοποίησης, η Lazard, γνωμοδοτεί για το θέμα και η επίσημη ανακοίνωση της Διυπουργικής Επιτροπής Αποκρατικοποιήσεων και Αναδιαρθρώσεων αναφέρει ότι: ‘’Από τον Σεπτέμβριο του 2009 έως σήμερα, την καθημερινή διαχείριση και επίβλεψη των αεροσκαφών (στάθμευση, ασφάλιση, ελάχιστη συντήρηση κλπ.) ασκεί η υπό εκκαθάριση εταιρία «Ολυμπιακές Αερογραμμές», με βάση σχετική σύμβαση που έχει υπογράψει με το ελληνικό Δημόσιο. Αξίζει να σημειωθεί ότι σε όλη τη διάρκεια αυτής της περιόδου, τα τέσσερα αεροσκάφη βρίσκονταν σε preservation mode (δηλαδή, στην ελάχιστη συντήρηση που επιβάλει η Airbus για αεροσκάφη τα οποία δεν βρίσκονται σε λειτουργία). Σύμφωνα δε με πρόσφατη εκτίμηση των τεχνικών συμβούλων της Lazard, μόνο το κόστος της επένδυσης που θα απαιτείτο για να καταστούν τα τέσσερα αεροσκάφη πλήρως αξιόπλοα σήμερα θα υπερέβαινε τα 47 εκατ. δολάρια’’.\nΗ ανακοίνωση παρακάτω αναφέρει: ‘’Συνεπώς, εάν αποφασιζόταν να επανακηρυχθεί νέος διεθνής διαγωνισμός, θα κατέληγε ουσιαστικά σε ακόμη μικρότερες προσφορές ή και σε παντελή αδυναμία ολοκλήρωσης σοβαρής αγοραπωλησίας, ενώ το κόστος του ελληνικού Δημοσίου για την διαχείριση των αεροσκαφών από την υπό εκκαθάριση Ολυμπιακή θα συνεχιζόταν να αυξάνεται’’.\nΕάν ληφθεί υπόψη ότι η αρχική αποτίμηση των αεροσκαφών ανερχόταν περί τα 180 εκατ. ευρώ, είναι απορίας άξιον το πώς έπεσε η αξία τους σε τόσο σύντομο χρονικό διάστημα..\nΕτικέτα: πώληση Airbus, Λαυρεντιάδης, Proton\n← Το σχέδιο αποκρατικοποίησης της ΔΕΗ


Υγειοφάγος: Γενικές Συμβουλές Για Σωστή Αποτοξίνωση!\nΓενικές Συμβουλές Για Σωστή Αποτοξίνωση!\nΤο σώμα μας εκτελεί λειτουργίες καθαρισμού κάθε μέρα, αλλά αν προσθέσουμε τις τοξίνες της μοντέρνας μας ζωής και την όχι και τόσο τέλεια δίαιτα μας καταλαβαίνουμε ότι οι φυσικές αποτοξινωτικές λειτουργίες του μπορεί να χρειάζονται μια μικρή ενίσχυση.\nΑμερικανοί διαιτολόγοι δίνουν μερικές συμβουλές για το τι πρέπει να προσέξουμε για μια καλή αποτοξίνωση.\nΤα οφέλη είναι πολλά: αυξάνεται η ενέργεια, έχουμε καλύτερο ύπνο, μεγαλύτερη πνευματική διαύγεια, από δυνατά νύχια, δέρμα που ακτινοβολεί και λαμπερά μαλλιά. Η εποχή είναι η πιο κατάλληλη γιατί ο καιρός είναι ζεστός, μπορείς να πας έξω να γυμναστείς και το σώμα δεν αντιδρά στην προσπάθεια του να προστατευτεί από το κρύο. Οι περισσότεροι ωφελούνται από ένα πρόγραμμα αποτοξίνωσης, μα περισσότερο αυτοί που κουβαλούν επιπλέον βάρος, αυτοί που νιώθουν συνέχεια κουρασμένοι και κακόκεφοι και όσοι έχουν χρόνιους πόνους.\nΠοιες αλλαγές στο διαιτολόγιο μας είναι αναγκαίες? Ξεκινήστε ελαττώνοντας τις τέσσερις τροφές που είναι οι πιο ύποπτες για δυσανεξία: την γλουτένη, την καζεΐνη (πρωτεΐνη των γαλακτοκομικών) το καλαμπόκι και την σόγια. Επίσης μειώστε την μαγιά και τροφές που περιέχουν μαγιά, κόψτε τη ζάχαρη και τις τεχνητές γλυκαντικές ουσίες όπως την ασπαρτάμη.\nΕξαφανίστε από την διατροφή σας γενετικά μεταλλαγμένες τροφές, χημικά πρόσθετα τροφών, τεχνητές γεύσεις και χρωματισμούς τροφών. Χρειάζεται να εξαγνίσετε οτιδήποτε τρώτε σ’ αυτό το σημείο. Αν τρώτε κρέας ή κοτόπουλο είναι βιολογικό? Το ψάρι είναι αλιείας και όχι ιχθυοτροφείου?\nΤα θρεπτικά συστατικά που είναι απαραίτητα σε περιπτώσεις αποτοξίνωσης είναι οι βιταμίνες Β, η βιταμίνη D3, ενώ το γαϊδουράγκαθο είναι το απαραίτητο συμπλήρωμα για την τόνωση του ήπατος. Μιας και το συκώτι μας είναι το όργανο που θα καθαρίσει το σώμα μας θέλει μια μικρή βοήθεια, που την προσφέρει το γαϊδουράγκαθο (milk thistle). Η αποτοξίνωση απαιτεί και καλή λειτουργία το εντέρου οπότε ένα συμπλήρωμα φυτικών ινών θα βοηθούσε πολύ. Και οι αντιοξειδωτικές ουσίες είναι χρήσιμες προκειμένου να προστατευτούν τα κύτταρα. Η βασίλισσα των αντιοξειδωτικών είναι η γλουταθειόνη αλλά σημαντική είναι η βιταμίνη C και το σελήνιο. Απαιτείται βέβαια μια διατροφή πλούσια σε πράσινα λαχανικά και φρούτα.\nΑν υποφέρετε από κάποιο πρόβλημα στο ήπαρ ή τα νεφρά ή κάποιο άλλο σοβαρό θέμα υγείας καλό είναι οποιαδήποτε προσπάθεια καθαρισμού να γίνετε με ιατρική παρακολούθηση. Αλλιώς γενικός κανόνας είναι να αποφεύγουμε τις ακρότητες.\nΕτικέτες Ακατάλληλες Ουσίες, Διατροφή, Συμπληρώματα Διατροφής, Υγεία


Σημειώσεις Ενός Μονομανούς XLIIΙ - Musicpaper.gr\nΓράφει ο Γιώργος Φλωράκης Παρασκευή, 21 Φεβρουαρίου 2020 08:00\nΑυτό που βλέπω είναι οι σημειώσεις μου πάνω στο λευκό χαρτί\nΓράμματα που χορεύουν, ρίμες που λύνονται στο πρώτο φύσημα του αέρα.\nΣχέδια Σχέδια Σχέδια\nΤο πιο εύθραυστο από τα κορίτσια αυτού του κόσμου μιλάει σιγά και τραγουδάει ακόμη σιγότερα.\nΓκρι πυτζάμα, ήρωας των ελάχιστων δωματίων.\nΌπως ακόμη και οι πέτρες γνωρίζουν, αγαπώ ιδιαίτερα την πρώτη εποχή, την αθώα εποχή των Belle And Sebastian. Τότε που ένα από τα πιο σημαντικά κομμάτια του puzzle ήταν η Isobel Campbell. Δεν μαγεύτηκα από τα προσωπικά της album, ούτε ακόμη κι αυτά με τον Mark Lanegan, παρ’ ότι κάθε πάπας του indie πίστευε ότι θα έπρεπε να έχω τρελαθεί. Τώρα, δεκατέσσερα χρόνια μετά το “Milkwhite Sheets”, νιώθω ότι στο “There Is No Other”, συμβαίνει κάτι πολύ ενδιαφέρον. Έχει λονδρεζικονεουορκέζικο χρώμα και το περιμένω με αγωνία.\nΤα δύο πρώτα album του Φοίβου Δεληβοριά κυκλοφόρησαν και σε βινύλιο. Ήταν τέτοια ακόμη η εποχή. Ύστερα μια παύση, μόνο cd. Και το 2010 έρχεται ο «Αόρατος Άνθρωπος», που κυκλοφορεί στην Inner Ear και βγαίνει και πάλι σε LP, αρκετά σπάνιο πια. Νιώθω ότι ο Φοίβος δεν έχει κάνει ποτέ κακό δίσκο. Απλώς σε κάποιους, υπάρχουν πολλά τραγούδια εκτυφλωτικά όμορφα και σε κάποιους άλλους, κάπως λιγότερα τέτοια. Σ’ αυτό εδώ το album έχει πολλά και δεν πρόκειται μόνο για αυτά που έγιναν γνωστότερα. Να, άκου αυτό το μικρό κομψοτέχνημα, αυτό με το λαθάκι στο παιδικό πιανάκι, το «Καταφύγιο»:\n«Πώς Να Μιλάμε Για Τα Βιβλία Που Δεν Έχουμε Διαβάσει» είναι ο τίτλος ενός από τα βιβλία που μ’ έχουν σημαδέψει. Ο Pierre Bayard, πανεπιστημιακός από το Παρίσι, αποδεικνύει ότι είναι αδύνατον να διαβάσουμε όλα τα βιβλία που θα έπρεπε να έχουμε διαβάσει, τα βιβλία που θα μας άρεσαν αλλά και τα βιβλία που θα αποτελούσαν τις ένοχες απολαύσεις μας. Όμως πολύ συχνά, σε μια παρέα ή σε μια ομάδα εργασίας καλούμαστε να μιλήσουμε για κάποια από αυτά που δεν έχουμε διαβάσει. Εισάγοντας την έννοια του «πολιτισμικού αντικτύπου» που έχει ένα βιβλίο, αποδεικνύει σελίδα με τη σελίδα ότι πραγματικά μορφωμένος δεν είναι αυτός που έχει διαβάσει όοοοοοοοολα τα βιβλία –πράγμα αδύνατον- αλλά εκείνος που μπορεί να εντάξει τα συντριπτικά περισσότερα από αυτά στην τάξη που ανήκουν με βάση τον πολιτισμικό τους αντίκτυπο. Έτσι, ακόμη κι αν δεν έχεις διαβάσει ολόκληρη την «Ιλιάδα», για παράδειγμα, μπορείς να γνωρίζεις το εκτόπισμά της στο πλαίσιο της παγκόσμιας λογοτεχνίας. Το ίδιο ισχύει για τους δίσκους και για τις ταινίες. Δεν είναι αναγκαίο να έχεις δει (έστω πρόσφατα) το «Θωρηκτό Ποτέμκιν» για να μιλήσεις πάνω στην αξία του. Δεν είναι αναγκαίο να θυμάσαι το tracklisting του “Revolver” για να το αποτιμήσεις. Σπουδαία θεωρία που όχι μόνο απενοχοποιεί τον χρήστη αλλά και τον κάνει σοφότερο.\nΗ Axiom του Bill Laswell είναι από τις αγαπημένες μου εταιρείες. Είχε αυτό το touch ο συγκεκριμένος άνθρωπος, που μπορούσε να μετατρέψει οποιαδήποτε ηχογράφηση σε αριστούργημα. Δεν τον συνάντησα ποτέ αλλά πήρα μια γεύση σχετικά με τον τρόπο που δούλευε, όταν είδα στο studio τον Nicky Skopelitis. Το “Hallucination Engine” των Material είναι από τα καλύτερα της Axiom με τον ίδιο τον Laswell στο μπάσο αλλά και με δύο επιπλέον μπασίστες: τον Bootsy Collins και τον Jonas Hellborg. Επιπλέον, μουσικάρες όπως οι Sly Dunbar, Wayne Shorter, Trilok Gurtu, Zakir Hussain, Bernie Worrell, Simon Shaheen, Shankar και ο Skopelitis φυσικά.\nΕίναι πολύ μεγάλο το πλήγμα την ώρα που γράφονται αυτές οι γραμμές, το γεγονός τους ότι δεν γνωρίζουμε ακόμα αν θα υπάρξει δεύτερος κύκλος για τη σειρά “Ragnarok” του Netflix. Τα πρώτα έξι επεισόδια ανέβηκαν στις 31 Ιανουαρίου και αν καταλαβαίνω καλά από τις διεθνείς αντιδράσεις, το πράγμα πήγε πολύ καλά. Δύο νέοι μαθητές εμφανίζονται σ’ ένα σχολείο της πόλης Έντα και μέσα από τις σχέσεις τους με τα υπόλοιπα παιδιά αναβιώνει η σύγκρουση που οδήγησε στην τελική μάχη ανάμεσα στους θεούς και τους γίγαντες της μυθολογίας του βορρά. Το καστ περιλαμβάνει ηθοποιούς από το “Skam” και το “22 July” του Paul Greengrass, ενώ ανάμεσα στους παραγωγούς, βρίσκουμε τη Meta Louise Foldager Sørensen των “Antichrist”, “Melancholia” και, πιο πρόσφατα, του υποψήφιου για Όσκαρ, “The Wife”.\nWe tramped in our black coats, / sweeping time, sweeping time, / sleeping in abandoned chimneys, emerging to face the rain. Αγαπώ την Patti Smith έτσι κι αλλιώς. Την αγαπώ για όσα έχει υπάρξει. Είτε γράφει πεζογραφία και ποίηση είτε δεν γράφει. Είτε βγάζει καινούργιο δίσκο, είτε όχι. Την ποιητική συλλογή της “Auguries Of Innocence” την αγόρασα ένα βροχερό απόγευμα στη Νέα Υόρκη σ’ ένα από εκείνα τα βιβλιοπωλεία που θα ήθελες να συναντήσεις τον έρωτα της ζωής σου. Δεν συνέβη αυτό –είναι η αλήθεια- αλλά αν και το βιβλίο είναι μικρό, πήγα και το έκανα δερματόδετο για να το έχω μαζί μου στις πιο δύσκολες συνθήκες.\nΚι ενώ με την ευκαιρία, θα μπορούσα να αναφέρω το “Horses” ή το “Easter”, τώρα κάθεται στο μυαλό μου το αρκετά πιο πρόσφατο “Twelve”, εκείνος ο δίσκος του 2007 με τις 12 διασκευές. Τραγούδια των Hendrix, Young, Stones, Nirvana, Tears For Fears, Harrison, Dylan, Simon, Doors, παιγμένα μ’ εκείνη την ακατανίκητη σοφία των μεταγενέστερων δίσκων της ιέρειας της μετεφηβικής μου ηλικίας. Υπάρχει κι ένα επτάιντσο promo με δύο επιπλέον τραγούδια, ανάμεσα στα οποία είναι και το “Perfect Day” του Lou Reed.\n«Ο 'Aιφελ είναι ένας μηχανικός ευτυχισμένος, νέος, γοητευτικός κι ερωτευμένος.\nΓιατί ακόμα κι όσοι εκεί δεν έχουν ζήσει ξέρουν πως υπάρχουν και γκρίζες μέρες στο Παρίσι...»\nΈνα βιβλίο παιδικό, ένα βιβλίο για τον Έρωτα, ένα βιβλίο της Alice Haquet-Brière με σχέδια σε ροζ και μάυρο της Csil. ¨Ενα βιβλίο που θέλεις να έχεις για το χειμώνα που τελειώνει (;) και για το καλοκαίρι που έρχεται.\nΜέχρι την Ουγκάντα θα σε πάω και θα ανακαλύψουμε εκεί μια τρελαμένη MC που ακούει στο καλλιτεχνικό MC Yallah. Το κορίτσι τα λέει άγρια και μαζί με τον Γάλλο παραγωγό Debmaster κυκλοφορούν στην πονηρή και υποψιασμένη δισκογραφική Hakuna Kulala, που κατοικοεδρεύει κι αυτή στην Ουγκάντα, μια abstract, πειραγμένη, ηλεκτρονική κασέτα (ναι κασέτα, γιατί;) με τίτλο “Kubali”. Underground hip hop για λίγους, για τους πιο προχωρημένους. Άκου εδώ λέμε:\nΠροφανώς και πρόκειται για τρελή μπλοκμπαστεριά, προφανώς και πρόκειται για μια ακόμη περιπέτεια που πας να δεις για να μη σκέφτεσαι, προφανώς και δεν υπάρχει κανένας λόγος να μ’ ενδιαφέρει κάτι τέτοιο. Παρ’ όλα αυτά έπαθα πλάκα με την αφίσα και μου άρεσε το trailer. Δεν θα πάω για κανένα λόγο να δω στον κινηματογράφο τα «Αρπακτικά Πτηνά» και δεν είμαι καν βέβαιος ότι θα τα δω ούτε όταν θα παιχτούν στην τηλεόραση. Αλλά η αφίσα, λέμε...\nΜπορεί να δημιουργήθηκαν στο Bolton αλλά αποτελούν μία από τις πιο σημαντικές επιρροές της σκηνής του Manchester. Σ’ ένα από τα πρώτα τους κοντσέρτα στην πόλη, ήταν οι πάντες: από τον Wilson, τον Morrissey και τον Curtis μέχρι κάθε πιτσιρικά που επρόκειτο να ηχογραφήσει μέσα στα επόμενα χρόνια έστω ένα demo. Το ντεμπούτο τους, “Another Music In A Different Kitchen” κυκλοφόρησε το 1978 κι έδειξε ότι το punk είχε εκτός από μια επιθετική πλευρά και μια μελωδικότερη. Μια πιο pop, ας πούμε...\nΑγαπώ τρελά την Sandy Denny, κάθε τραγούδι της, κάθε λέξη της. Δεν χρειάζονται πολλά λόγια για την παράδοση της αγγλικής ψυχεδέλειας που κρατάει από τους Fairport Convention και καταλήγει σε τέσσερις δίσκους με σπουδαία τραγούδια αλλά και αρκετές αδυναμίες. Το “Like An Old Fashioned Waltz” έχει κι αυτό μερικά καλά και μερικά λιγότερο καλά τραγούδια. Λόγω του τίτλου, του εξωφύλλου και του “Solo”, είναι το αγαπημένο μου.\nΗ μοναξιά των νυχτερινών υπεραστικών λεωφορείων. Οι σκέψεις που καταπίνει ο δρόμος. Οι χαμηλές φωνές. Οι αναστεναγμοί.\n« Σημειώσεις Ενός Μονομανούς XLII\nΣημειώσεις Ενός Μονομανούς XLIV »


Έτο: «Χρειαζόμαστε περισσότερη αυτοσυγκέντρωση» - Onsports.gr\nOnsports Team\t04 Δεκεμβρίου 2011, 22:54\nΈτο: «Χρειαζόμαστε περισσότερη αυτοσυγκέντρωση»\nΣτην έλλειψη αυτοσυγκέντρωσης απέδωσε τα δύο γρήγορα γκολ (ένα σε κάθε ημίχρονο) από τον ΠΑΣ ο Αραούχο Έτο, υποστηρίζοντας πως αυτός και οι συμπαίκτες του πρέπει να δώσουν μεγαλύτερη προσοχή στις εγχώριες υποχρεώσεις τους.\n«Ήταν ένα άσχημο παιχνίδι. Δεν είμαστε συνηθισμένοι να παίζουμε κάτω από τέτοιες συνθήκες σε ένα μικρό γήπεδο. Καταφέραμε να πάρουμε την ισοπαλία, παρόλο που το παιχνίδι δεν ήταν τόσο καλό στο τέλος», τόνισε αρχικά ο Βραζιλιάνος αμυντικός του «Δικέφαλου», για να συμπληρώσει σχετικά με το πώς μπορεί να αντιστραφεί η κακή εικόνα της Super League:\n«Μόνο εμείς οι παίκτες μπορούμε να διορθώσουμε την κατάσταση. Είναι ίδια η ομάδα με προσθήκες μόνο κάποιων παικτών, ότι κάνουμε στην Ευρώπη, μπορούμε με σκληρή δουλειά να το κάνουμε και εδώ στην Ελλάδα».\nΓια τα γρήγορα γκολ που δέχθηκε ο ΠΑΟΚ σε κάθε ημίχρονο, πρόσθεσε: «Είχαμε έλλειψη αυτοσυγκέντρωσης και στα δύο γκολ, δεν ήμασταν πάρα πολύ καλοί. Πρέπει στα επόμενα παιχνίδια να είμαστε πιο συγκεντρωμένοι».\nΓια το τι έλεγαν με τον Τσιρίλο κατά τη διάρκεια του αγώνα: «Όπως μιλάω με όλους τους παίκτες, έτσι μιλάω και με τον Τσιρίλο για να δούμε τι μπορούμε να κάνουμε. Να είμαστε πιο συγκεντρωμένοι στο παιχνίδι. Αυτό το κάνουμε πάντα».\nΚαταλήγοντας για το τι πρέπει να αλλάξει ο ΠΑΟΚ, υπογράμμισε: «Πρέπει να έχουμε περισσότερη προσοχή εμείς σαν παίκτες, περισσότερη αυτοσυγκέντρωση. Δεν γίνεται να χάνουμε βαθμούς με τέτοιες ομάδες και σε τέτοιες έδρες. Πρέπει να το διορθώσουμε αυτό και να είμαστε πιο δυνατοί στα επόμενα παιχνίδια. Ακόμα να έχουμε περισσότερη τύχη όπως έχουμε και στο Europa League».


Εξαπλώνεται η φωτιά στον Αμαζόνιο... - slpress.gr\nΕξαπλώνεται η φωτιά στον Αμαζόνιο…\nΑπό τον Ιανουάριο ως την 30ή Αυγούστου, σε όλη τη Βραζιλία καταγράφηκαν 88.816 εστίες φωτιάς, εκ των οποίων το 51,9% στον Αμαζόνιο, κάτι που συνδέεται άμεσα, κατά ειδικούς, με την κλιμάκωση της αποψίλωσης του τροπικού δάσους.Η Βραζιλία βίωσε ακόμη χειρότερες χρονιές απ’ ό,τι φέτος όσον αφορά τις δασικές πυρκαγιές, αλλά από το 2004, όταν άρχισε η ανάλυση της καταστροφής του δάσους σε πραγματικό χρόνο, είναι η πρώτη φορά που καταγράφονται τόσο πολλές φωτιές σε χρονιά μέτριας ξηρασίας, σημειώνουν οι ειδικοί.\nΚατά τα στοιχεία από τους δορυφόρους, η αποψίλωση του δάσους επεκτείνεται και συνδέεται με την εκμετάλλευση δασικών περιοχών από υλοτόμους και μεγάλους γαιοκτήμονες. Ο Μπολσονάρου αρχικά υποβάθμισε την κρίση των πυρκαγιών στον Αμαζόνιο, κατηγορώντας τις ΜΚΟ πως ευθύνονται. Κατόπιν πέρασε στη δράση, υπό έντονη πίεση από τη διεθνή κοινότητα, που έχει θορυβηθεί από την κατάσταση στο τροπικό δάσος ζωτικής σημασίας για ολόκληρο τον πλανήτη Γη.\nΟ πρόεδρος διέταξε να κινητοποιηθεί ο στρατός για την αντιμετώπιση των πυρκαγιών. Ωστόσο, συνέδεσε την αποδοχή της βοήθειας ύψους 20 εκατ. δολαρίων που πρόσφεραν οι χώρες της G7 με την ανάκληση από τον Γάλλο πρόεδρο Εμανουέλ Μακρόν της δήλωσής του με την οποία πρότεινε να αναζητηθεί τρόπος να παραχωρηθεί ειδικό διεθνές καθεστώς στον Αμαζόνιο. Κατά δημοσκόπηση του ινστιτούτου Νταταφόλια που μεταδόθηκε χθες Σάββατο, το 66% των Βραζιλιάνων θεωρεί ότι η χώρα πρέπει να δεχθεί τη διεθνή βοήθεια για την αντιμετώπιση των πυρκαγιών.


Δήλωση προσβασιμότητας | Πολιτική και Πληροφορίες για τον ιστότοπο της Emirates | Emirates Κύπρος\nΔέσμευση της Emirates είναι να δημιουργήσει έναν ιστότοπο με εύκολη πρόσβαση σε όσο το δυνατόν περισσότερους επισκέπτες, ανεξάρτητα από τις σωματικές ικανότητες κάθε χρήστη ή την τεχνολογία που έχει στη διάθεσή του. Έτσι, εργαζόμαστε διαρκώς με σκοπό να βελτιώσουμε τη γενική χρηστικότητα του ιστοτόπου, έχοντας ως άξονα τις Κατευθυντήριες Οδηγίες περί Προσβασιμότητας του Διαδικτυακού Περιεχομένου 2.0 και τα Κριτήρια Επιτυχίας Επιπέδου ΑΑ (Web site Content Accessibility Guidelines (WCAG) 2.0 Level AA Success Criteria).\nΈχετε ίσως παρατηρήσει ότι πρόσφατα ανανεώσαμε ορισμένες σελίδες του ιστοτόπου μας με νέα σχέδια και στοιχεία ελέγχου για μια πιο ομαλή και απλούστερη περιήγηση του χρήστη. Στους επόμενους μήνες θα συνεχίσουμε να αξιολογούμε και άλλες ενότητες του ιστοτόπου με σκοπό τη βελτίωσή τους. Όσο ασχολούμαστε με τις εν λόγω ενημερώσεις ενδέχεται να συναντήσετε ορισμένες ασυνέπειες κατά την επίσκεψη και εξερεύνηση του ιστοτόπου emirates.com. Θα θέλαμε να σας διαβεβαιώσουμε ότι καταβάλουμε κάθε προσπάθεια για να επιλύσουμε αυτά τα προβλήματα καθώς επιδιώκουμε τη συνολική βελτίωση της εμπειρίας σας στον ιστότοπο της Emirates.\nΔυνατότητες προσβασιμότητας στον ιστότοπο emirates.com\nΡυθμίσεις για τη χρήση του πληκτρολογίου\nΈχουμε συμπεριλάβει πολλές δυνατότητες στον ιστότοπο emirates.com για να σας βοηθήσουμε κατά την περιήγηση. Σας συνιστούμε να διαβάσετε τον αναλυτικό κατάλογο παρακάτω. Έχουμε συμπεριλάβει χρήσιμους τρόπους με τους οποίους μπορείτε να περιηγηθείτε και στις πιο σύνθετες μικροεφαρμογές, όπως το ημερολόγιο και οι ρυθμίσεις του. Επίσης, θα ενημερωθείτε αναλυτικά για τα σημεία στα οποία αντιμετωπίζουμε, προς το παρόν, κάποια προβλήματα. Έχουμε συνεργαστεί με πολλούς οργανισμούς, όπως το Αμερικανικό Ίδρυμα Τυφλών και το Βασιλικό Εθνικό Ινστιτούτο Τυφλών, ώστε να ελέγξουμε τη χρηστικότητα του ιστοτόπου μας και να βελτιώσουμε την εμπειρία σας. Όπως προαναφέραμε, ο ιστότοπος emirates.com έχει δημιουργηθεί σύμφωνα με τις προδιαγραφές των Κατευθυντήριων Οδηγιών WCAG 2.0 Επιπέδου AA και συνεργάζεται καλά με το πρόγραμμα ανάγνωσης NVDA και το αντίστοιχο πρόσθετο για το πρόγραμμα πλοήγησης FireFox. Συνιστούμε, ωστόσο, να χρησιμοποιείτε τις τελευταίες εκδόσεις και των δύο προγραμμάτων ανάγνωσης οθόνης. Πρόκειται για το πρώτο βήμα που κάνουμε σε αυτήν την κατεύθυνση και στόχος μας είναι να παρέχουμε σύντομα καλύτερη υποστήριξη και για άλλα προγράμματα ανάγνωσης οθόνης.\nΜετάβαση στο περιεχόμενο: Στο πάνω μέρος της σελίδας, πριν από το λογότυπό μας, έχουμε έναν σύνδεσμο για "Μετάβαση στο περιεχόμενο" για να σας βοηθήσουμε να περιηγηθείτε στη σελίδα.\nΕικόνες: Έχουμε προσθέσει ετικέτες κειμένου με την ανάλογη περιγραφή σε όλες τις εικόνες (και τις εικόνες κειμένου) που παρέχουν πληροφορίες και κενές ετικέτες σε όλες τις εικόνες που εξυπηρετούν απλώς διακοσμητικό σκοπό. Σε περιορισμένο αριθμό σημείων έχουμε προσθέσει κρυφό κείμενο γύρω από το περιεχόμενο ώστε να μην υπάρχει ανάγκη για ετικέτες κειμένου. Πιστεύουμε ότι προσθέτοντας αυτές τις πληροφορίες για τους χρήστες που χρησιμοποιούν πρόγραμμα ανάγνωσης οθόνης, προσφέρουμε μια πληρέστερη εμπειρία σε σύγκριση με μια ετικέτα κειμένου. Καταλήξαμε σε αυτό το συμπέρασμα μαζί με τους ειδικούς συνεργάτες μας σε θέματα προσβασιμότητας.\nΦόρμες: Η προσβασιμότητα σε όλες τις φόρμες είναι δυνατή από το πληκτρολόγιο. Οι φόρμες διαθέτουν ετικέτες βάσει προγραμματισμού για να κατανοεί ο χρήστης τα πεδία τους. Σε διάφορα σημεία στο πρόγραμμα κρατήσεων χρησιμοποιούμε προσαρμοσμένα πεδία φόρμας και έχουμε καταβάλει εντατικές προσπάθειες ώστε να διατηρήσουμε μια σταθερή αλληλεπίδραση μεταξύ τους.\nΠίνακες: Στον ιστότοπο χρησιμοποιούμε πολλούς πίνακες. Ωστόσο, οι πίνακες που υπάρχουν για σκοπούς παρουσίασης περιορίζονται σε αυτόν τον ρόλο μόνο. Έτσι, το πρόγραμμα ανάγνωσης οθόνης δεν διαβάζει τις πληροφορίες που περιλαμβάνονται στις στήλες και τις σειρές. Όλοι οι πίνακες που περιλαμβάνουν στοιχεία έχουν τις κατάλληλες επικεφαλίδες. Όλοι οι σύνθετοι πίνακες έχουν την περίληψή τους.\nΕπικεφαλίδες: Σε όλο τον ιστότοπο έχουμε αντιστοιχίσει επικεφαλίδες για να διαχωρίζουμε ανάλογα το περιεχόμενο.\nΣύνδεσμοι: Έχουμε προσθέσει περιγραφικές ονομασίες στους συνδέσμους για να γνωρίζετε τη λειτουργία τους και να κατανοείτε σε τι αναφέρονται ακόμη και όταν δεν έχετε περισσότερα στοιχεία. Έχουμε συμπεριλάβει κρυφό κείμενο για να σας ενημερώνουμε όταν ένας σύνδεσμος ανοίγει σε νέο παράθυρο ή νέα καρτέλα.\nΟρόσημα ARIA: Έχουμε χρησιμοποιήσει αυτήν τη δυνατότητα με μέτρο και γενικά χρησιμοποιούμε μόνο την τιμή role="main" γύρω από το κύριο περιεχόμενο της σελίδας. Έχουμε χρησιμοποιήσει επίσης την τιμή role="complimentary" που μας βοηθά στον διαχωρισμό του περιεχομένου.\nΧρήση ARIA: επειδή ο ιστότοπος είναι δυναμικός, έχουμε χρησιμοποιήσει διάφορους ρόλους, ιδιότητες και καταστάσεις προσβασιμότητας ARIA για να βελτιώσουμε την εμπειρία σας και να παρέχουμε τις πληροφορίες που χρειάζεστε προκειμένου να καταλήξετε στην απόφασή σας έχοντας στη διάθεσή σας όλα τα απαραίτητα στοιχεία. Συνιστούμε να χρησιμοποιείτε ένα σύγχρονο πρόγραμμα πλοήγησης με σύγχρονο πρόγραμμα ανάγνωσης οθόνης για να μπορείτε να αξιοποιείτε στον μέγιστο βαθμό τις συγκεκριμένες δυνατότητες.\nΗμερολόγιο: Αφού ανοίξετε το ημερολόγιο, μπορείτε να χρησιμοποιήσετε το πάνω, το κάτω, το αριστερό και το δεξιό βέλος για να επιλέξετε ημερομηνία.\nΠλέγμα ευέλικτων ημερομηνιών: Το πλέγμα εμφανίζεται όταν κάνετε αναζήτηση πτήσης έχοντας επιλέξει ευέλικτες ημερομηνίες. Αφού ανοίξει το πλέγμα, μπορείτε να χρησιμοποιήσετε τα πλήκτρα με τα βέλη για να επιλέξετε διάφορες ημερομηνίες. Έτσι θα επιλέξετε ημερομηνίες που ταιριάζουν με τις ώρες και τις τιμές που επιθυμείτε.\nΌροι και προϋποθέσεις: Για τους χρήστες που χρησιμοποιούν το πληκτρολόγιο, εμφανίζονται στην οθόνη επιπλέον οδηγίες.\nΡόλος εφαρμογής ARIA: Γνωρίζουμε ότι παρουσιάζεται πρόβλημα όταν χρησιμοποιούμε την τιμή role=“application” και ότι αν παραλειφθεί, θα γίνει ανάγνωση του προηγούμενου συνδέσμου μαζί με τον σύνδεσμο στον οποίο εστιάζουμε. Το πρόβλημα φαίνεται να εμφανίζεται σε δύο σημεία:\nΣτη σελίδα "Διαχείριση κράτησης", όταν απενεργοποιείται κάποια επιλογή (π.χ., το υπέρβαρο αποσκευών) υπάρχει μια προσαρμοσμένη ετικέτα επεξήγησης. Η ετικέτα επεξήγησης έχει τιμή role=“application” ώστε να είναι προσβάσιμη μέσω του πληκτρολογίου.\nΣτις σελίδες περιεχομένου στις οποίες έχουμε προσαρμοσμένο ημερολόγιο, η τιμή είναι role=“application” ώστε να υπάρχει πρόσβαση μέσω του πληκτρολογίου. Το επόμενο στοιχείο στη διάταξη είναι ένας σύνδεσμος για τη "δυνατότητα χρήσης μέσω κινητού". Ωστόσο, γίνεται πρώτα ανάγνωση της προηγούμενης ετικέτας επεξήγησης (π.χ., της "βοήθειας αριθμού πτήσης").\nΈχουμε υποβάλει ερώτημα στην κοινότητα NVDA(Ανοίγει εξωτερικός ιστότοπος) προκειμένου να επιλύσουμε το πρόβλημα.\nΚατάσταση πλαισίου επιλογής: Το πρόγραμμα ανάγνωσης NVDA δεν ανακοινώνει την αρχική αλλαγή στην κατάσταση (επιλογή/κατάργηση επιλογής) στη μικροεφαρμογή κρατήσεων, που εμφανίζεται όταν ο χρήστης περιηγείται προς το κάτω μέρος της αρχικής σελίδας. Οι επόμενες αλλαγές (επιλογή/κατάργηση επιλογής) στην κατάσταση ανακοινώνονται από το πρόγραμμα ανάγνωσης NVDA.\nΛειτουργία φόρμας: Στη μικροεφαρμογή για τις κρατήσεις πτήσεων, όταν αφαιρείται ένα αεροδρόμιο με την επιλογή της διαγραφής, η εστίαση επανέρχεται στο πεδίο της φόρμας αλλά το πρόγραμμα ανάγνωσης NVDA δεν εισέρχεται αυτόματα σε λειτουργία φόρμας. Έτσι, αν ο χρήστης ξεκινήσει αμέσως να πληκτρολογεί, τα στοιχεία που εισάγει δεν θα εμφανιστούν. Αν, όμως, ο χρήστης ενεργοποιήσει ο ίδιος τη λειτουργία φόρμας, τότε το πρόγραμμα θα λειτουργήσει κανονικά.


Οι αλγόριθμοι είναι οδηγίες για την επίλυση ενός προβλήματος ή την ολοκλήρωση μιας εργασίας. Οι συνταγές είναι αλγόριθμοι, όπως και οι μαθηματικές εξισώσεις. Ο κωδικός του υπολογιστή είναι αλγοριθμικός. Το Διαδίκτυο λειτουργεί με αλγόριθμους και όλες οι διαδικτυακές αναζητήσεις πραγματοποιούνται μέσω αυτών. Το email γνωρίζει πού να πάει χάρη στους αλγόριθμους. Οι εφαρμογές smartphone δεν είναι παρά αλγόριθμοι. Οι υπολογιστές και τα βιντεοπαιχνίδια είναι αλγοριθμικά αφήγηση. Οι διαδικτυακοί ιστότοποι γνωριμιών και προτάσεων βιβλίων και ταξιδιών δεν θα λειτουργούν χωρίς αλγόριθμους. Τα συστήματα χαρτογράφησης GPS οδηγούν τους ανθρώπους από το σημείο Α στο σημείο Β μέσω αλγορίθμων. Η τεχνητή νοημοσύνη (AI) δεν είναι αλγόριθμοι. Το υλικό που βλέπουν οι άνθρωποι στα μέσα κοινωνικής δικτύωσης τους φέρνει αλγόριθμοι. Στην πραγματικότητα, όλα όσα βλέπουν και κάνουν οι χρήστες στον Ιστό είναι προϊόν αλγορίθμων. Κάθε φορά που κάποιος ταξινομεί μια στήλη σε ένα υπολογιστικό φύλλο, οι αλγόριθμοι παίζονται και οι περισσότερες οικονομικές συναλλαγές σήμερα πραγματοποιούνται με αλγόριθμους. Οι αλγόριθμοι βοηθούν τα gadget να ανταποκρίνονται σε φωνητικές εντολές, να αναγνωρίζουν πρόσωπα, να ταξινομούν φωτογραφίες και να κατασκευάζουν και να οδηγούν αυτοκίνητα. Hacking, κυβερνοεπιθέσεις και αλγόριθμοι εκμετάλλευσης κρυπτογραφικών παραβιάσεων. Οι αλγόριθμοι αυτομάθησης και αυτοπρογραμματισμού εμφανίζονται τώρα, οπότε είναι πιθανό στο μέλλον οι αλγόριθμοι να γράφουν πολλούς ή όχι τους περισσότερους αλγόριθμους.\nΟι αλγόριθμοι είναι συχνά κομψά και εξαιρετικά χρήσιμα εργαλεία που χρησιμοποιούνται για την εκτέλεση εργασιών. Είναι ως επί το πλείστον αόρατα βοηθήματα, αυξάνοντας την ανθρώπινη ζωή με όλο και πιο απίστευτους τρόπους. Ωστόσο, μερικές φορές η εφαρμογή αλγορίθμων που δημιουργούνται με καλές προθέσεις οδηγεί σε ακούσιες συνέπειες. Τα πρόσφατα είδη ειδήσεων συνδέονται με αυτές τις ανησυχίες:\nΗ βρετανική λίρα υποχώρησε 6,1% σε αξία σε δευτερόλεπτα στις 7 Οκτωβρίου 2016, εν μέρει λόγω των συναλλαγών νομισμάτων που προκλήθηκαν από αλγόριθμους.\nΟι μηχανικοί της Microsoft δημιούργησαν ένα bot Twitter που ονομάζεται «Tay» την περασμένη άνοιξη σε μια προσπάθεια να συνομιλήσουν με τους Millennials απαντώντας στις προτροπές τους, αλλά μέσα σε λίγες ώρες έβγαλαν ρατσιστικά, σεξιστικά, αρνήματα του Ολοκαυτώματος που βασίζονταν σε αλγόριθμους που το έμαθαν πώς για να απαντήσετε σε άλλους με βάση αυτό που το tweet σε αυτό.\nΤο Facebook προσπάθησε να δημιουργήσει ένα χαρακτηριστικό για να επισημάνει το Trending\nείναι ασημένια μάγισσα μάγισσα\nαποσυναρμολογήθηκε η νέα συνωμοσία παγκόσμιας τάξης\nΜια διαφορετική ματιά στις γενιές και την κομματεία\nΠερισσότεροι από 3,4 εκατομμύρια Αμερικανοί εντοπίζουν την καταγωγή τους στις Φιλιππίνες


Miami Heat ζωντανά αποτελέσματα, πρόγραμμα και σκορ - Μπάσκετ - SofaScore\nMiami Heat ζωντανά αποτελέσματα, πρόγραμμα και σκορ - Μπάσκετ\nΣχετικά με Miami Heat\nMiami Heat ζωντανά αποτελέσματα (και ζωντανή μετάδοση, live streaming βίντεο του αγώνα), πρόγραμμα και αποτελέσματα από όλα τα basketball πρωταθλήματα που έπαιξε η Miami Heat. Miami Heat αγωνίζεται στον επομενο αγωνα στις 2 Ιουλ 2022 εναντίον Los Angeles Lakers στο NBA Summer League.\nΌταν ο αγώνας ξεκινά, θα μπορείτε να ακολουθείτε Miami Heat v Los Angeles Lakers ζωντανά αποτελέσματα ζωντανά αποτελέσματα, εκσυγχρονισμένο πόντο-πόντο σύστημα. Τα στατιστικά ανεβαίνουν στο τέλος του αγώνα. Miami Heat το προηγούμενο παιχνίδι ήταν ενάντια Boston Celtics στο NBA Playoffs το οποίο έληξε με σκόρ 96 - 100 (Η ομάδα Boston Celtics κέρδισε τον αγώνα). Miami Heat Η καρτέλα των στοιχείων δείχνει τους τελευταίους 100 αγώνες Μπάσκετ Αγώνες με στατιστικά και εικονίδια για νίκη/ισοπαλία/ήττα. Υπάρχουν επίσης όλοι οι προγραμματισμένοι αγώνες της ομάδας Miami Heat που θα λάβουν χώρα μελλοντικά.\nMiami Heat επίδοση & και γραφήματα κατάστασης στο SofaScore Μπάσκετ ζωντανά αποτελέσματα ζωντανά σκορ από έναν μοναδικό αλγόριθμο τον οποίο εφαρμόζουμε με βάση τους 10 τελευταίους αγώνες, στατιστικές, λεπτομερείς αναλύσεις και τις γνώσεις μας. Το γράφημα μπορεί να σας βοηθήσει να στοιχηματίσετε στους αγώνες του Miami Heat όμως έχετε υπόψιν ότι το SofaScore Livescore δεν φέρει καμία ευθύνη για οποιαδήποτε οικονομική ή άλλη ζημία είτε άμεση είτε έμμεση ως αποτέλεσμα πράξης σχετικής με το περιεχόμενο της ιστοσελίδας.\nΤο SofaScore Μπάσκετ ζωντανά αποτελέσματα ζωντανά αποτελέσματα Είναι διαθέσιμο στο iPhone and iPad app, Android app στο Google Play και στο Windows phone app. Μπορείτε να μας βρείτε σε όλα τα καταστήματα σε οποία γλώσσα επιθυμείτε αναζητώντας "SofaScore". Εγκαταστήστε το SofaScore app και ακολουθήστε όλους Miami Heat live score τους αγώνες ζωντανά στο κινητό σας!


Σαμαράς και Βενιζέλος στην «Απόπειρα Δολοφονίας» του Λοβέρδου με φόντο τη σκευωρία Novartis\nΤελ. ενημ.: 10.12.2020, 14:03\nΣτο πάνελ της παρουσίασης μετέχουν ακόμα οι Κώστας Μποτόπουλος, και Γιώργος Σκαμπαρδώνης, ενώ διαδικτυακή εκδήλωση για την παρουσίαση του βιβλίου θα πραγματοποιηθεί την Τρίτη 15 Δεκεμβρίου και ώρα 18:00.\nΣτην «Απόπειρα Δολοφονίας» που κυκλοφορεί από τις «Εκδόσεις Ίνδικτος» ο Ανδρέας Λοβέρδος αφηγείται όλα όσα βίωσε στην πολιτικο-δικαστική σκευωρία της υπόθεσης Novartis. Και όπως ο ίδιος υπογραμμίζει στον πρόλογο του βιβλίου του πρόκειται «για μία προσωπική μαρτυρία. Τίποτε περισσότερο αλλά κυρίως τίποτε λιγότερο», υποσχόμενος μια ενδιαφέρουσα εμπειρία ανάγνωσης.